The Potter's Jar: Si Auntie Glor: sermon sa saiyang pagkagadan\nSi Auntie Glor: sermon sa saiyang pagkagadan\nAn sarong ina tatao kun ano an tunay na kahulugan kan pagkamoot. Magpoon sa panahon na kita punan nin buhay sagkod sa kita mismo an maging tagapagtao nin buhay, an ina yaon sa pagtabang, pagmakulog asin pagpasensiya.\nKadaklan satuya tinabangan ni Auntie Glor. Kadaklan satuya mayo ngonyan sa kinaban kun dai si Auntie Glor. Kadaklan satuya bakong arog ngonyan an buhay kundi dahil kay Auntie Glor.\nBako lang siya ina nin onseng aki, kundi naging pangaduwang ina man siya kan saiyang mga subrino asin subrina, lalo na kaming mga aki ni Nene, an apod niya kay Mama. Bako lang siya naging tugang ni Mameng, Ben, Tony asin ni Mama, kundi siya man naging tugang kan mga kataraid niya. Asin dahil sa pagiging tugang asin ina, siya natawan nin biyaya sa saiyang mga nagkapirang apo asin apo sa tuhod.\nDakul kitang maaraman sa buhay ni Auntie Glor. Yaon an pagsimbag sa responsibilidad bilang aki. Sa saiyang daghan naitao an dagdag na gibo kan magadan si Lola Julia asin kan si Lolo Enzo uminabot sa mga panahong maluya na. Bilang mga aki, igwa kita nin dakulang responsibilidad sa satuyang mga magurang. Bako lamang na sinda kamotan asin galangan, kundi sinda man balosan nin pag ataman sa saindang kaluyahan.\nYaon an pagdamay asin padagos na pag-ataman lalo na kun may namomotan na nagtitios asin naghehelang. Namatean nyato iyan kan ma-stroke si Uncle Inggo, kan magkahelang si Manoy Monching, kan si Ron dagdag na nagtao kan saiyang kidney. Nagiging mas makusog an pagiribahan bilang magturugang bako lamang kun nagtatarabangan kundi nagpapasensiyahan, bako lamang kun nagdadaramayan kundi nagpapatinawad tawadan. Siring sa namamatean nin Kagurangnan, mas lalong nagiging maogma an puso kan lambang magurang kun maaraman asin mamatean na buronyog asin sararo an saiyang pamilya.\nYaon man an pagtubod asin pagsarig sa Diyos, na kagtao nin buhay, kan saiyang mahiling sa atubangan niya an pagkagadan kan saiyang aki na si Rey asin si Jude. Mas madaling akoon nin sarong aki an kagadanan nin magurang. Mas dificil na akoon nin sarong magurang an kagadanan nin saiyang aki.\nPasalamatan niyato an Kagurangnan dahil saiya. Ipamibi niyato siya sa satuyang Ina, Nuestra Senora de Penafrancia. Sa saiyang mirakulosong imahen kita padagos na nag aarang na tawan nin kapahingaloan sagkod pa man an satuyang namomotan.\nKita gabos natawan nin biyaya, aram man nyato o bako, ta minsan sa buhay nyato igwa kitang namidbid asin namotan na Gloria Roque Albeus.


Home / Baao / Bicol / Bicol News / Camarines Sur / News / Nagtinda nin shabu sa Baao, nadakop na kan pulis\nBicol Standard Newspaper Friday, June 15, 2018 Baao, Bicol, Bicol News, Camarines Sur, News\nBAAO, CSur 6/15/18 (BICOL STANDARD) – Apisar kan igot nang maray an mga awtoridad sa kampanya para pohoon an problema sa illegal na droga, buhay pang maray an siring na negosyo sa banwaan na ini.\nSegun sa informante kan baretang ini, haros lantadan pa guiraray an pagbakal kan shabu sa nagkapirang barangay, na kun pirang beses nang pig raid kan mga awtoridad.\nAn pinakabagong nadakop sa buy bust operation iyo si Zaldy Bayos y Iball, na residente kan Brgy. San Juan, digdi.\nSabi sa bareta, an suspechado may makusog na koneksyon sa ibang mga para rigatoni nin shabu na iyong nag-didistribuir kan illegan na paninda bako sanang digdi, kundi maging sa ibang mga pagtaraid na banwaan.\nAn mga residentes digdi na nakikipag cooperar na sa mga awtoridad iyo an nagtao nin informasyon kun saen nagdadara nin shabu an biktima.\nKan sarong aldaw, nasunodan kan mga tawohan kan pulis na nag-sagin sagin na para bakal nin droga asin suspechado asin nagpabakal sa police assets nin anom na sachets nin shabu.\nPakatapos sanang mangyari an transaksyon, saka siya dinakop kan mga miembros kan Baao PNP.\nNakua sa saindang poder an kantidad P500.00 na marked money na ginamit para sa buy bust operation.\nMakusog an pagtubod kan mga awtoridad na madali na nindang madakop an iba pang mga imbuelto sa shabu, nin huli ta bastante na an saindang informasyon na naguno hale sa mga tawo na igwa nin pagkaisi sa siring na illegal na transaction.\nNagtinda nin shabu sa Baao, nadakop na kan pulis Reviewed by Bicol Standard Newspaper on Friday, June 15, 2018 Rating: 5


Dawa ngani likay na makatao nin kahandalan, pigprangka man giraray ni Dr. Paul Karson Alanis an Sangguniang Panlungsod kasoodma sa regular session na an Mt. Isarog, sarong bulkan na aktibo.\nSinabi ni Alanis, senior science research specialist kan Philippine Institute of Volcanology and Seismology asin OIC kan Mt. Mayon Observatory sa Tabaco, Albay, an Isarog Volcano saro sa 24 na bulkan na pigkokonsiderar kan Phivolcs bilang active volcanoes. An Pilipinas igwa nin 300 na bulkan asin 24 an aktibo.\nSa 24ng bulkan, apat an yaon sa Rehiyon Bikol: Mt. Isarog na yaon sa Camarines Sur; Mt. Mayon na yaon sa Albay; Mt. Bulusan sa Sorsogon, asin Mt. Iriga sa Camarines Sur.\nSegun pa ki Alanis, aktibo an sarong bulkan kun ini nagtuga na sa laog kan recent geological period o sa laog nin 10,000 years. Basado sa radiometric dating, an Bulkan Isarog nagsabog 900 years na an nakalihis, pruweba kaini an mga darakulang gapo na nakawarak sa mga banwaan na nakapalibot sa bulkan na iyo an isinairarom sa radiometric dating.\nGinibo ni Alanis an pagbuyagyag kan comprehensive historical data kan Bulkan Isarog sa Sanggunian pagkatapos na hagadon ni Konsehal Del Rosario an presencia kan Phivolcs sa sesyon regular kasoodma bilang parte kan paghaman nin mga lakdang dapit sa disaster mitigation and management.\nSinabi ni Del Rosario, chairman kan Committee on Public Safety and Disaster Management sa Sangguniang Panlungsod na popoonan tolos kan saiyang oficina an paghaman nin ordinanza na matao nin giya sa publiko tanganing mailikay sinda sa maraot na rimalaso na pwedeng darahon kan Bulkan Isarog.\nSinabi ni Alanis na an Bulkan Isarog na igwa nin 1,966 kilometer na elevation o height asin sarong active stratovolcano na yaon sa Northwest-Southeast Bicol volcanic area. (Jason Neola)


Paano Niyato Maipapahiling na Namumutan Ta si Jehova? | Pag-aadalan\n‘An Diyos an inot na namuot sa sato, kaya namumuot kita.’—1 JUAN 4:19, An Marahay na Bareta Biblia.\nPAANO NAPAPARAROM AN SAIMONG PAGKAMUOT PAG NAHIHILING MO AN PAGKAMUOT NI JEHOVA SA . . .\npagtao niya kan satong pisikal na mga pangangaipo?\ninaako tang espirituwal na mga probisyon?\nsaiyang konseho asin disiplina?\n1, 2. Uyon ki apostol Juan, paano kita tinukduan nin Diyos na mamutan siya?\nNANINIWALA an kadaklan na an pinakamarahay na paagi na matutukduan nin sarong ama an saiyang mga aki iyo an saiya mismong halimbawa. Si apostol Juan nagsurat na ‘an Diyos an inot na namuot sa sato, kaya namumuot kita.’ (1 Juan 4:19, BPV *) Kaya, malinaw na nagtao si Jehova nin sarong nakakalabing marhay na halimbawa nin pagkamuot bilang ama na makakatabang sa sato na mamutan siya.\n2 Sa anong paagi ‘inot na namuot sa sato’ an Diyos? Sinabi ni apostol Pablo: “Irinerekomendar sa sato nin Diyos an saiya mismong pagkamuot sa paagi na, mantang kita mga parakasala pa, si Cristo nagadan para sa sato.” (Roma 5:8, NW) Sa paggibo ni Jehova kan dakulang sakripisyong iyan—an pag-atang kan saiya mismong Aki bilang pantubos sa mga may pagtubod—ipinahiling niya an tunay na kahulugan kan pagkamuot. An pagkamuot mapagsakripisyo sa sadiri asin matinao o bakong maimot. Pinagin posible kan mahalagang marhay na regalong ini nin Diyos na makarani kita sa saiya tanganing makinabang kita sa saiyang pagkamuot, asin maipahiling ta man an satong pagkamuot sa saiya.—1 Juan 4:10.\n3, 4. Sa anong paagi niyato dapat ipahiling an satong pagkamuot sa Diyos?\n3 An pagkamuot iyo an panginot na kuwalidad ni Jehova. Kaya masasabutan niyato kun taano ta kan may maghapot kun arin na tugon an panginot sa gabos, an simbag ni Jesus: “Kamutan mo si Jehova na saimong Diyos sa bilog mong puso asin sa bilog mong kalag saka sa bilog mong isip pati sa bilog mong kusog.” (Mar. 12:30, NW) Manunudan niyato sa mga sinabing ini ni Jesus na, inot sa gabos, an pagkamuot niyato sa Diyos dapat na magin bilog na puso. Dai mauugma si Jehova kun may iba kitang namumutan nin urog pa sa saiya. Pero mangnuhon na an pagkamuot sa Diyos dapat man na bilog na kalag, isip, asin kusog. An buot sabihon, bako sanang basado sa emosyon an tunay na pagkamuot sa Diyos. Apuwera sa pagigin udok sa puso, an pagkamuot niyato sa Diyos dapat na mahiling sa gabos tang iniisip asin ginigibo. Asin uyon ki propeta Miqueas, iyan an hinahagad sa sato ni Jehova.—Basahon an Miqueas 6:8.\n4 Paano niyato maipapahiling na talagang namumutan ta an satong Ama sa langit? Dapat na mamutan ta siya nin lubos. Arog kan sinabi ni Jesus, dapat mahiling iyan sa gabos niyatong gibo, emosyon, asin isip. Sa sinundan na artikulo, pinag-ulayan niyato an apat na paagi na ipinahiling ni Jehova an saiyang dakulang pagkamuot sa saiyang mga aki. Pag-uulayan niyato ngunyan kun paano ta maipapahiling asin mapapararom an satong pagkamuot ki Jehova sa paaging kaako-ako asin nakakapaugma sa saiya.\nPAGPAPASALAMAT SA MGA PROBISYON NI JEHOVA\n5. Ano an gusto niyatong gibuhon bilang pasasalamat sa gabos na ginibo ni Jehova para sa sato?\n5 Ano an ginigibo mo pag tinawan ka nin regalo? Posibleng marhay na papasalamatan mo iyan, papahalagahan, asin gagamiton. An disipulong si Santiago nagsurat: “An lambang marahay na balaog asin an lambang perpektong regalo hali sa itaas, na minababa hali sa Ama kan langitnon na mga liwanag, na siya dai nagliliwat-liwat o nagbuburubago arog kan paghiro nin mga anino.” (Sant. 1:17, NW) Pirming itinatao ni Jehova an satong mga pangangaipo para mabuhay asin magin maugma. Bilang pasasalamat, bako daw na gusto man niyatong ipahiling an satong pagkamuot sa saiya?\n6. Ano an dapat gibuhon kan mga Israelita tanganing padagos na mag-ako kan mga bendisyon ni Jehova?\n6 Sa laog nin ginatos na taon, mamumuton na inataman ni Jehova an mga Israelita asin abunda niya sindang binendisyunan sa materyal asin espirituwal. (Deut. 4:7, 8) Pero tanganing padagos na maako an mga bendisyon na iyan, kaipuhan nindang sunudon an Ley nin Diyos, arog kan regular na pagdulot ki Jehova kan “pinakamarahay na klase sa inot na hinog na mga bunga” kan saindang daga. (Ex. 23:19, NW) Sa paaging ini, maipapahiling kan mga Israelita na pinapahalagahan ninda an pagkamuot asin mga bendisyon ni Jehova sa sainda.—Basahon an Deuteronomio 8:7-11.\n7. Paano ta magagamit an satong “mahahalagang bagay” para maipahiling an pagkamuot niyato ki Jehova?\n7 Kumusta man kita? Dawa dai na hinahagad sa sato ngunyan na magdulot nin literal na mga atang, tama sanang ipahiling niyato an satong pagkamuot sa Diyos paagi sa pagtaong onra sa saiya gamit an satong “mahahalagang bagay.” (Tal. 3:9, NW) Ano an nagkapirang paagi na magigibo niyato iyan? Siyempre pa, puwede tang gamiton an satong materyal na mga bagay para suportaran an gibuhon na pang-Kahadian sa satong kongregasyon asin sa bilog na kinaban. Marahay na paagi nanggad ini para maipahiling an satong pagkamuot ki Jehova, abunda man kita sa materyal o bako. (2 Cor. 8:12) Pero may iba pang mga paagi para maipahiling ki Jehova na namumutan ta siya.\n8, 9. Paano konektado an pagtitiwala ki Jehova sa pagkamuot ta sa saiya? Magtao nin halimbawa.\n8 Ipinagirumdom ni Jesus sa saiyang mga parasunod na dai maghadit sa kun ano an kakakanon asin isusulot kundi padagos na hanapon nguna an Kahadian. Sinabi niya na aram kan Ama kun ano an talagang kaipuhan niyato. (Mat. 6:31-33) Masusukol an rarom kan satong pagkamuot ki Jehova sa kun gurano kita nagtitiwala sa panugang iyan, huling magkakonektar na marhay an pagkamuot asin pagtitiwala. Dai niyato talagang mamumutan an saro na dai niyato pinagtitiwalaan. (Sal. 143:8) Kaya puwede niyatong ihapot sa sadiri: ‘Mahihiling daw sa mga pasuhan na pinagmamaigutan kong abuton asin sa paagi ko nin pamumuhay na talagang namumutan ko si Jehova? Mahihiling daw sa mga ginigibo ko aroaldaw na nagtitiwala ako na kaya niyang itao an mga pangangaipo ko?’\n9 Sarong brother na an pangaran Mike an nagpahiling nin arog kaiyan na pagkamuot asin pagtitiwala. Kan siya hoben pa, gustong-gusto niyang maglingkod sa ibang nasyon. Nakaagom na siya asin nagkaigwa nin duwang aki, pero dai nawara an pangarap niyang iyan. Huli sa nabasang mga artikulo asin eksperyensiya nin mga tugang na naglingkod sa lugar na mas dakula an pangangaipo, nagdesisyon si Mike asin an saiyang pamilya na pasimplehon an buhay ninda. Ipinabakal ninda an saindang harong asin nag-istar sa sarong apartment. Pinasadit ni Mike an saiyang negosyo asin pinag-adalan niya kun paano mapapadalagan iyan dawa nasa ibang nasyon siya, gamit an Internet. Nagbalyo an pamilya ninda sa ibang nasyon, asin makalihis an duwang taon nin maugmang paglilingkod, sinabi ni Mike: “Napatunayan mi na totoo talaga an mga sinabi ni Jesus sa Mateo 6:33.”\nISAPUSO AN KATOTOOHAN HALI SA DIYOS\n10. Arog ni Hading David, taano ta marahay na hurop-hurupon niyato an mga katotoohan dapit ki Jehova?\n10 Huli sa mga nahiling niya sa kalangitan, si Hading David nagsurat mga 3,000 na taon na an nakaagi: “An kalangitan nagpapahayag kan kamurawayan nin Diyos; ibinabalangibog kan langit sa itaas an gibo kan saiyang mga kamot.” Asin huli man sa kadunungan na mahihiling sa Ley nin Diyos, siya nagsabi: “An ley ni Jehova perpekto, na nakakapabalik nin kusog. An pagirumdom ni Jehova mapagtitiwalaan, na nagpapadunong sa daing eksperyensiya.” Ano an nagin resulta kan arog kaiyan na mapag-apresyar na paghurop-hurop? Sinabi pa ni David: “Lugod na an mga tataramon kan sakong nguso asin an paghurop-hurop kan sakong puso makapaugma sa saimo, O Jehova, sakong Gapo asin sakong Parabalukat.” Malinaw nanggad, nagin haraning marhay an relasyon ni David sa saiyang Diyos.—Sal. 19:1, 7, 14, NW.\n11. Paano ta magagamit an dakul na kaaraman hali sa Kasuratan na itinao sa sato nin Diyos para ipahiling an pagkamuot ta sa saiya? (Hilingon an ritrato sa kapinunan kan artikulo.)\n11 Sa ngunyan, dakul an itinutukdo sa sato ni Jehova manungod sa saiya, sa saiyang mga katuyuhan, mga linalang asin Tataramon. Dinadagka kan kinaban an mga tawo na magkua nin halangkaw na edukasyon o urog pang inadalan. Pero base sa eksperyensiya nin dakul, huli sa paghihinguwa na maabot an mga bagay na iyan, naiwara ninda an saindang pagtubod asin pagkamuot sa Diyos. Sa kabaliktaran, sinasadol kita kan Bibliya na magkaigwa bako sana nin kaaraman kundi pati man nin kadunungan asin pakasabot. An buot sabihon, kaipuhan niyatong manudan kun paano gagamiton an kaaraman na itinao sa sato nin Diyos para makinabang kita asin an iba. (Tal. 4:5-7) Kabutan nin Diyos na “an gabos na klase nin tawo makaligtas asin makaabot sa tamang kaaraman dapit sa katotoohan.” (1 Tim. 2:4, NW) Ipinapahiling niyato an satong pagkamuot ki Jehova kun bilog na puso niyatong ihinuhulit an maugmang bareta kan Kahadian sa gabos na tawo asin tinatabangan sindang masabutan an marahayon na katuyuhan nin Diyos para sa katawuhan.—Basahon an Salmo 66:16, 17.\n12. Paano inapresyar nin sarong hoben na sister an espirituwal na mga probisyon hali ki Jehova?\n12 Maipapahiling man dawa kan mga hoben an saindang pagkamuot ki Jehova paagi sa pag-apresyar sa espirituwal na mga probisyon na itinatao sa sainda ni Jehova. Inistorya ni Shannon na kan siya 11 anyos, nag-atender siya asin an saiyang 10 anyos na tugang na babayi sa “Godly Devotion” na Pandistritong Kumbensiyon kaiba kan saindang mga magurang. Sa sarong sesyon kan kumbensiyon, pinakiulayan an mga hoben na magtukaw sa sarong espesyal na seksiyon. Nagtukaw siya duman dawa ngani pignenerbiyos siya kan primero. Pero nasurpresa siyang marhay kan pigtatawan na sinda nin tigsararong kopya kan librong Questions Young People Ask—Answers That Work. Ano an napatunayan niya dapit ki Jehova huli sa magayon na regalong ini sa saiya? Sinabi niya: “Kaidto ko sana napag-isip-isip na talagang totoo si Jehova saka padangaton niya talaga ako.” Sinabi pa ni Shannon: “Maugma nanggad kami na abundang itinao sa samo kan satong Diyos na si Jehova an arog kaidto kagayon saka tamang-tamang regalo!”\nAKUON AN KONSEHO ASIN DISIPLINA NIN DIYOS\n13, 14. Paano ta dapat mansayon an mga konseho ni Jehova sa sato, asin taano?\n13 Ipinapagirumdom sa sato kan Bibliya: ‘Dinidisiplina [ni Jehova] an saiyang namumutan, arog kan pagdisiplina nin sarong ama sa saiyang aking nawiwilihan.’ (Tal. 3:12, BPV) Pero, paano ta dapat mansayon iyan? Nagin realistiko si apostol Pablo kan siya magsurat: “Totoo, mayong disiplina na sa presente garo nakakaugma, kundi makulog iyan.” Dai minemenos digdi ni Pablo an halaga nin disiplina huling sinabi pa niya: “Pero pagkatapos, nagbubunga iyan nin matuninong na bunga nin katanusan sa mga sinanay kaiyan.” (Heb. 12:11, NW) Kun namumutan niyato si Jehova, dai ta babaliwalaon an saiyang konseho o maghihinanakit huli kaiyan. Puwedeng dipisil iyan para sa iba pero makakatabang na marhay sa sato an pagkamuot ta ki Jehova tanganing magibo iyan.\n14 Kan panahon ni Malaquias, binaliwala nin dakul na Judio an konseho nin Diyos. Aram ninda an Ley mapadapit sa pagdulot nin mga atang pero mayo sindang pakiaram kun dai na ini nakakapaugma sa Saiya, kaya kinaipuhan sindang tawan ni Jehova nin mapuwersang konseho. (Basahon an Malaquias 1:12, 13.) Gurano kaseryoso an sitwasyon? Ini an sinabi ni Jehova: ‘Papadarahan ko kamo nin sumpa, asin susumpaon ko an saindong mga [bendisyon]; asin isinumpa ko na idto, huli ta dai nindo ibinubugtak sa saindong puso [an sakong tugon].’ (Mal. 2:1, 2) Malinaw nanggad, may maraot na resulta an pauruutro o tuyong pagbaliwala sa mamumuton na konseho ni Jehova.\nSunudon an sadol nin Diyos imbes na an mga pamantayan kan kinaban (Hilingon an parapo 15)\n15. Dapat kitang mag-ingat sa anong ugali na ordinaryo na sana sa ngunyan?\n15 Sa makasadiri asin “ako nguna” na henerasyon ngunyan dakul an habong itinatanos o sinasabihan kan dapat nindang gibuhon. Dawa an mga garo baga nag-aako man kan konseho o disiplina sa parati ginigibo iyan huling napipiritan sana sinda. Pero sinasadol an mga Kristiyano: “Dai na kamo magpamolde sigun sa sistemang ini nin mga bagay.” Kaipuhan niyatong masabutan asin sunudon an “sangkap na kabutan nin Diyos.” (Roma 12:2, NW) Paagi sa saiyang organisasyon, tinatawan kita ni Jehova nin napapanahon na mga sadol dapit sa dakul na bagay sa satong buhay—sa satong paggawi sa mga bakong kasekso, sa satong pakiiba-iba, asin sa satong pag-aling-aling. Paagi sa gikan sa buot na pag-ako asin pag-aplikar kan siring na mga paggiya, ipinapahiling niyato na nagpapasalamat asin talagang namumutan ta si Jehova nin gikan sa puso.—Juan 14:31; Roma 6:17.\nMAGLAOM KI JEHOVA PARA SA PROTEKSIYON ASIN KALIGTASAN\n16, 17. (a) Taano ta dapat niyatong ikonsiderar an kabutan ni Jehova pag naggigibo kita nin desisyon? (b) Paano ipinahiling kan mga Israelita an kawaran ninda nin pagkamuot asin pagtitiwala ki Jehova?\n16 Natural sa mga aki na dumalagan pasiring sa mga magurang ninda pag nakakamati sinda nin peligro. Mantang nagdadakula sinda, padikit-dikit nindang nanunudan na gumibo nin sadiri nindang mga desisyon asin mas magtiwala sa sadiri nindang paghusgar. Parte ini kan pagigin adulto. Pero, an mga may haraning relasyon sa saindang mga magurang andam na maghagad nin opinyon asin sadol sa sainda bago gumibo nin desisyon. Arog man kaiyan kun dapit sa satong relasyon sa Diyos. Itinatao sa sato ni Jehova an saiyang espiritu na iyo an nagtatabang sa sato na magkaigwa nin ‘pagmawot asin puwersa na humiro.’ Pero, kawaran nin pagkamuot asin pagtitiwala sa Diyos kun magibo kita nin desisyon na dai kinokonsiderar an saiyang kabutan.—Fil. 2:13, NW.\n17 Kan panahon ni Samuel, nadaog nin mga Filisteo an mga Israelita sa ralaban. Nangangaipong marhay nin tabang asin proteksiyon an banwaan nin Diyos. Ano an ginibo ninda? Nagdesisyon sinda: ‘Darahon niyato hali sa Silo an kaban kan tipan ni Jehova tanganing kun kaibahan niyato iyan, iligtas Niya kita sa kamot kan satong mga kaiwal.’ Pero, ano an nagin resulta? Grabeng marhay an nagin garadanan asin 30,000 na Israelitang suldados an nagadan. Apuwera kaiyan, nakua man an Kaban nin Diyos. (1 Sam. 4:2-4, 10, 11) Inisip kan mga Israelita na basta dinara ninda an Kaban, tatabangan asin poprotektaran sinda ni Jehova. Pero an totoo, dai ninda hinagad an tabang o paggiya ni Jehova. Imbes, ginibo ninda an sadiri nindang mga ideya kaya kapaha-pahamak an nagin resulta.—Basahon an Talinhaga 14:12.\n18. Ano an dapat na magin kaisipan niyato kun dapit sa paghagad nin tabang ki Jehova?\n18 Ipinahiling kan salmista an dapat na magin kaisipan niyato kan siya magsurat: ‘Maglaom ka sa Diyos, huli ta uumawon ko siya giraray, sakuyang tabang asin sakuyang Diyos. An sakong kalag mamunduon, kaya ika O Diyos, sakong ginigirumdom.’ (Sal. 42:5, 6, BPV) Saro nanggad na udok na sabuot asin pagkamuot ki Jehova! Igwa ka na daw nin arog kaiyan na pagkamuot asin pagtitiwala sa satong Ama sa langit? Dawa kun iyo an simbag mo sa hapot na ini, puwede mo pang mapakusog an saimong pagtitiwala sa saiya kauyon kan sinasabing ini sa sato kan Bibliya: “Magtiwala ka ki Jehova sa bilog mong puso, asin dai ka manarig sa sadiri mong pakasabot. Sa gabos mong lakad isipon mo siya, asin itatanos niya an saimong mga dalan.”—Tal. 3:5, 6, NW.\n19. Sa anong mga paagi mo hihinguwahon na maipahiling an pagkamuot mo ki Jehova?\n19 Si Jehova an inot na namuot sa sato. Sa paaging ini, ipinahiling niya kun paano niyato siya mamumutan. Pirmi tang hurop-hurupon an saiyang nakakalabing marhay na halimbawa. Asin lalo niyatong ipahiling an satong pagkamuot sa saiya ‘sa bilog tang puso asin sa bilog tang kalag saka sa bilog tang isip pati sa bilog tang kusog.’—Mar. 12:30, NW.\nI-share I-share Paano Niyato Maipapahiling na Namumutan Ta si Jehova?


Kinamumugtakan kan Tagaytay\nTagboan: 14°6′0″N 120°55′48″E Tagboan: 14°6′0″N 120°55′48″E\n51,974 votantes (9 Mayo 2019)\nAn Tagaytay sarong ikaduwang klase syudad na namumugtak sa probinsya nin Cavite, Filipinas. An designadong zip code kaini iyo 4120.\nSosog sa sensus kan 1 Mayo 2020, igwa ining 85,330 katawong nag-eerok digdi sa 15,969 kaharongan.\nIgwa ining sukol na 65.00 kilometro kwadrado.\nAn rayo 55 km (34 milya) sana sa Manila, ini saro sa popular na destinasyon nin mga turista. An siyudad na ini natao nin magayon na lugar sa pagtanaw kan Bulkan Taal huli ta ini yaon sa halangkaw na lugar asin huli ngane kaini, an saiyang klima malipot bagay na tinutuyo kan mga turista kun summer.\nAn Tagaytay nakasakrang na gayo sa gulod kan Tagaytay Ridge na, huli sa tinataas niya sa lebel kan dagat nin 640 m (2,100 piye), ini na an lugar na pinaka'alitoktok kan Batangas. An gulod na ini natao nin makapugol-hinangos na tanawon kan Danaw nin Taal asin kan Bulkan Taal. Masabi na huli kaini, an turismo sa Batangas buhay na buhay.\nAn Tagaytay nababanga sa pag'administrar sa 34 barangay:\nAn tanawon sa Bulkan asin Danaw kan Taal gikan sa Tagaytay Picnic Grove\nTanawon sa Tagaytay\nKinua sa "https://bcl.wikipedia.org/w/index.php?title=Tagaytay&oldid=223798"\nHuring binago an pahinang ini kaitong 30 Disyembre 2021, alas 13:19.


Gibo 7 | Bibliya Online | New World Translation\nDiskurso ni Esteban sa atubangan kan Sanhedrin (1-53)\nPanahon kan mga patriyarka (2-16)\nPanginginot ni Moises; idolatriya kan Israel (17-43)\nAn Diyos dai nag-iirok sa mga templong gibo nin tawo (44-50)\nPaggapo ki Esteban (54-60)\n7 Alagad sinabi kan halangkaw na saserdote: “Ano, totoo iyan?” 2 Nagsimbag si Esteban: “Mga tugang asin mga ama, magdangog kamo. An mamuraway na Diyos nagpahiling sa apuon niyatong si Abraham kan yaon siya sa Mesopotamia, bago siya mag-istar sa Haran, 3 asin sinabi niya sa saiya: ‘Bayaan mo an sadiri mong lugar saka an saimong mga paryente asin magduman ka sa daga na ipapahiling ko sa saimo.’ 4 Dangan naghali siya sa daga nin mga Caldeo asin nag-istar sa Haran. Pagkagadan duman kan saiyang ama, pinalipat siya nin Diyos sa dagang ini na iniistaran nindo ngunyan. 5 Alagad ta dai niya siya tinawan nin ano man na mana sa dagang iyan, dai, maski su puwede lamang matungtungan kan saiyang bitis; pero nanuga siya na itatao niya iyan tanganing magin pagsadiri niya dangan kan mga magikan sa saiya,* dawa ngani dai pa siyang aki kaidto. 6 Saro pa, sinabi nin Diyos sa saiya na an mga magikan sa saiya* magigin mga dayuhan sa ibang nasyon asin na uuripunon sinda saka papasakitan kan mga tawo sa laog nin 400 na taon. 7 ‘Asin huhukuman ko an nasyon na iyan na mang-uuripon sa sainda,’ an sabi nin Diyos, ‘asin pagkatapos kan mga bagay na ini mahali sinda diyan asin magsasagibo sinda nin sagradong paglilingkod* sa sakuya sa lugar na ini.’ 8 “Nakipagtipan man an Diyos sa saiya nin sarong tipan may koneksiyon sa pagturi, asin nagin aki niya si Isaac, na tinuri niya kan ikawalong aldaw, asin nagin aki ni Isaac si Jacob,* asin nagin aki ni Jacob an doseng patriyarka.* 9 An mga patriyarka nauri sa tugang nindang si Jose asin ipinabakal siya duman sa Ehipto. Alagad nasa kaibanan niya an Diyos, 10 asin tinabangan Niya siya sa gabos niyang kasakitan saka pinangyaring makua an pabor ni Faraon na hadi nin Ehipto asin tinawan siya nin kadunungan kan mag-atubang siya sa hadi. Asin ninombrahan siya kan hadi na pamahalaan an Ehipto saka an bilog kaining harong. 11 Pero may nangyaring tiggutom sa bilog na Ehipto asin Canaan, iyo, sarong panahon nin grabeng kasakitan, asin an satong mga apuon mayong makuang ano man na makakakan. 12 Alagad nabaretaan ni Jacob na igwang suplay nin kakanon sa Ehipto, asin isinugo niya duman an satong mga apuon. 13 Kan magduman giraray sinda, nagpamidbid si Jose sa saiyang mga tugang, asin naaraman ni Faraon an manungod sa pamilya ni Jose. 14 Kaya pinatugunan ni Jose an saiyang amang si Jacob asin an gabos niyang paryente na maghali sa Canaan; bali 75 katawo* sinda gabos. 15 Sa siring nagduman si Jacob sa Ehipto, asin duman siya nagadan pati na an satong mga apuon. 16 An saindang mga tulang dinara sa Sekem asin ilinubong sa lulubngan na binakal ni Abraham sa mga aki ni Hamor duman sa Sekem sa sarong kantidad nin kuwartang pirak. 17 “Kan harani na an panahon tanganing mautob an panugang ipinahayag nin Diyos ki Abraham, an banwaan nagdakula asin nagdakul duman sa Ehipto, 18 sagkod na uminabot an panahon na sarong bagong hadi an namahala sa Ehipto, na dai nakakaaram kun siisay si Jose. 19 An hading ini guminamit nin tusong pamamaagi tumang sa satuyang lahi asin pinuwersa an mga ama na abandonaron an saindang bagong mundag na mga aki tanganing magkagaradan ini. 20 Kan panahon na iyan namundag si Moises, asin siya magayunon na aki, pati na sa paghiling nin Diyos. Asin tulong bulan siyang inataman sa harong kan saiyang ama. 21 Alagad kan mapiritan an saiyang mga magurang na abandonaron siya, kinua siya kan aking babayi ni Faraon asin pinadakula na garo man sana tunay kaining aki. 22 Kaya itinukdo ki Moises an gabos na kadunungan kan mga Ehipsiyo. Sa katunayan, nahiling sa saiya an pagigin matibay sa pagtaram asin gibo. 23 “Kan 40 anyos na siya, naisip niyang bisitahon* an mga tugang niyang Israelita. 24 Nahiling niyang pigmamaltrato nin sarong Ehipsiyo an saro sa sainda, kaya sinurog niya ini asin ginadan an Ehipsiyo, asin sa siring naibalos niya an minaltrato. 25 Naghuhuna siya na iisipon kan saiyang mga tugang na paagi sa saiyang kamot ililigtas sinda nin Diyos, pero dai nangyari su pighuhuna niya. 26 Kan sunod na aldaw, nagduman siya sa sainda asin naabutan niyang nag-iiwal an duwa sa sainda, asin pinurbaran niyang pagkasunduon sinda, na sinasabi: ‘Magtugang baga kamo. Ano ta nag-iiwal kamo?’ 27 Alagad su saro na iyo an nangungulog sa kapwa niya Israelita habong magdangog sa saiya, na sinasabi: ‘Siisay an nagnombra sa saimo na magin tagapamahala asin hukom niyamo? 28 Ano, gusto mo man akong gadanon arog kan ginibo mo kasuudma sa Ehipsiyo?’ 29 Pagkadangog kaini, nagdulag si Moises asin nag-istar bilang dayuhan sa daga nin Midian, asin nagkaigwa siya duman nin duwang aking lalaki. 30 “Pakalihis nin 40 taon, nagpahiling sa saiya an sarong anghel sa nagkakalayong matunok na palungpong duman sa kaawagan* kan Bukid nin Sinai. 31 Kan mahiling iyan ni Moises, napangalas siya diyan. Alagad kan nagrarani siya tanganing aramon kun ano idto, nadangog niya an boses ni Jehova:* 32 ‘Ako an Diyos kan saimong mga apuon, an Diyos ni Abraham asin ni Isaac saka ni Jacob.’ Tinakigan si Moises asin dai na siyang kusog nin buot na magrani pa. 33 Sinabi ni Jehova* sa saiya: ‘Halia an sandalyas sa saimong mga bitis, huli ta banal na daga an natitindugan mo. 34 Nahiling ko an pang-aapi sa sakuyang banwaan na nasa Ehipto, saka nadangog ko an saindang pag-agrangay, asin nagbaba ako tanganing patalingkason sinda. Kaya ngunyan, isusugo taka sa Ehipto.’ 35 An Moises na ini na saindang isinikwal, na sinasabi: ‘Siisay an nagnombra sa saimo na magin tagapamahala asin hukom?’ iyo mismo an tagapamahala asin paraligtas na isinugo nin Diyos paagi sa anghel na nagpahiling sa saiya sa matunok na palungpong. 36 An tawong ini an nanginot sa sainda sa pagluwas sa Ehipto, asin nagsagibo siya nin mga ngangalásan* asin tanda sa nasyon na idto saka sa Dagat na Pula dangan sa kaawagan sa laog nin 40 taon. 37 “Ini an Moises na nagsabi sa mga aki nin Israel: ‘An Diyos manombra para sa saindo nin sarong propetang arog ko hali sa mga tugang nindo.’ 38 Kabilang si Moises sa banwaan na yaon kaidto sa kaawagan. Kaibanan niya duman an anghel na nakipag-ulay saiya sa Bukid nin Sinai saka kaibanan man niya an satuyang mga apuon, asin nag-ako siya nin buhay asin sagradong mga kapahayagan tanganing itao sa sato. 39 An satong mga apuon nagsayumang magsunod sa saiya, imbes, isinikwal ninda siya asin sa saindang puso nagmawot sindang magbalik sa Ehipto, 40 na sinasabi ki Aaron: ‘Gumibo ka para sa sato nin mga diyos na manginginot sa satuya. Huling dai ta aram kun ano nang nangyari sa Moises na ini, na nanginot sa sato sa pagluwas sa Ehipto.’ 41 Kaya nagmolde sinda nin ugbon na baka kan mga aldaw na idto dangan nag-atang sa idolong iyan asin nagpuon na mag-urugma dahil sa nahaman kan saindang mga kamot. 42 Sa siring ruminayo an Diyos sa sainda asin pinabayaan sindang maglingkod sa hukbo nin langit, siring kan nasusurat sa libro kan Mga Propeta: ‘Bako man kamo sakuya nagdulot asin nag-atang sa laog nin 40 taon sa kaawagan, bako daw, O nasyon nin Israel? 43 Imbes, an dinara nindo iyo an tolda ni Moloc asin an bituon kan diyos na si Refan, an mga imahen na ginibo nindo tanganing sambahon. Kaya papabayaan ko kamong darahon na bihag duman sa ibong pa kan Babilonya.’ 44 “Yaon sa satong mga apuon an tolda kan patotoo kan sinda nasa kaawagan, siring kan ipinagbuot nin Diyos kan sabihon niya ki Moises na gibuhon iyan basado sa disenyo na saiyang nahiling. 45 Namana iyan kan satong mga apuon, asin kaiba si Josue dinara ninda iyan sa paglaog ninda sa dagang iniirukan kan mga nasyon, na pinalayas nin Diyos sa atubangan kan satong mga apuon. Nagdanay iyan diyan sagkod kan mga aldaw ni David. 46 Nawilihan siya nin Diyos asin nakiulay siyang tawan siya kan pribilehiyong gumibo nin irukan para sa Diyos ni Jacob. 47 Alagad si Solomon an nagtugdok nin harong para sa Saiya. 48 Minsan siring, an Kahuruhalangkawi dai nag-iirok sa mga harong na gibo nin kamot, siring kan sinasabi kan propeta: 49 ‘An langit an sakuyang trono, asin an daga an tungtungan kan sakuyang mga bitis. Anong klase nin harong an itutugdok nindo para sa sako? an sabi ni Jehova.* O sain an sakuyang lugar na pahingaluan? 50 Kamot ko an naggibo kan gabos na bagay na ini, bako daw?’ 51 “Mga tawong matagas an payo asin dai tinuri an mga puso asin mga talinga, pirmi nindong pigkokontra an banal na espiritu; an ginibo kan saindong mga apuon iyo man an ginigibo nindo. 52 Siisay sa mga propeta an dai pinersegir kan saindong mga apuon? Iyo, ginadan ninda idtong mga patiinot na nagpaisi kan pagdatong kan matanos na tawo, tapos ngunyan kamo an nagtraydor asin naggadan sa saiya, 53 kamo na nag-ako kan Katugunan na pinaagi sa mga anghel alagad dai nag-utob kaiyan.” 54 Buweno, kan madangog ninda ini, biyo sindang nagkaaranggot asin nagpuon na magragot an saindang mga ngipon laban sa saiya. 55 Alagad, pano nin banal na espiritu, nagtingkalag siya sa langit asin nahiling niya an kamurawayan nin Diyos saka si Jesus na nakatukaw sa tuo nin Diyos, 56 dangan sinabi niya: “Nahihiling ko an kalangitan na nabuksan asin an Aki nin tawo na nakatindog sa tuo nin Diyos.” 57 Huli kaini nagkururahaw sinda nin todo asin tinakupan ninda kan saindang mga kamot an mga talinga ninda saka sarabay na duminaguso sa saiya. 58 Ginuyod ninda siya paluwas sa siyudad asin pinunan na gapuon. Ilinaag kan mga testigo an saindang pang-ibabaw na mga bado sa may pamitisan nin sarong hoben na lalaki na an pangaran Saulo. 59 Mantang piggagarapo ninda si Esteban, nakimahirak siya ki Jesus: “Kagurangnan kong Jesus, nasa kamot mo na an sakuyang espiritu.” 60 Dangan nagluhod siya asin nagkurahaw nin makusog: “Jehova,* dai mo sinda pagsingilon sa kasalan na ini.” Asin pagkasabi kaini, nagturog siya sa kagadanan.\n^ Sa literal, “kan saiyang banhi.”\n^ O posibleng “asin iyo man an ginibo ni Isaac ki Jacob.”\n^ O “nagdesisyon siyang bisitahon.”


HAGAD IBASURA KAN CONGRESO: Grupo kan Muslim contra sa pagbuelta kan death penalty\nAn Maranao Guild and Solidarity (MGS) Inc., organisasyon nin mga Muslim sa Ciudad nin Naga nagpahayag kan saindang pusog na pagcontra sa pigtutulod ni Presidente Rodrigo Roa Duterte na liwat ibuelta an death penalty sa mga condemadong kriminal particularmente si envuelto sa ilegal na droga.\nSa entrevista kan Bicol Mail ki Mike Mustapa, presidente kan MGS sinabi kaini dawa ano paman na forma nin paggadan sa paagi nin lethal injection asin firing squad mayo sindang naheheling na dahilan nganing iimponer kan gobierno an sentenciang death penalty asin tama lang an life sentence.\nNagtutubod an MGS na dapat magkaigwa muna an gobierno nin reforma sa sistema kan judikatura sa nasyon mantang an apektado digdi si mga pobreng nag-aatubang nin caso kriminal na mayong kakayahan na magkua nin mga de kampanilyang abogado.\nIgwa nang mga enot na desisyon kan enot nang pig-imponer an death penalty alagad an kadakli sa mga na-sesentenciahan si mga tios na pig-aacusaran nin caso kriminal.\nYaon kita sa nasyon democracia an justicia para sa gabos asin igalang an deretso humano, sabi pa ni Mustapa.\nSinabi pa na igwang mga heinous crime na dapat atubangon an magabat na penalidad kan jusgado alagad seguradohon an tamang justice system ta herak man kan mga inocente sa caso.\nHagad ninda na ibasura kan congreso an pighuhurot ni Duterte sa pagbuhay kan death penalty.\nEnot nang nakalusot sa Camara-Baja sa 17th Congress alagad nagadan sa senado asin ngonian pighuhurot ni Duterte na buhayon an ley.\nPasalamat an MGS sa nagtalikod na kumpisyon matapos ibasura an propuesto sagcod na dagos nang nagadan alagad hagad ninda sa presenting congreso na ibasura an planong pagbuhay kay castigong bitay. An reaksyon na ini kan MGS kasunod kan mga pahayag ni Duterte sa ginibong State of the Nation Address (SONA) kan Hulyo 27, na hinahagad kan Presidente na magpasar nin ley nganing ibuelta giraray an death penalty sa paagi nin lethal injection.\nTolong veces na ini hinagad ni Duterte sa saiyang mga nakaaging SONA na maninigo nang ipasar kan congreso an ley na liwat iimponer an death penalty lalo na si mga nag-aatubang nin caso na may relasyon sa droga.\nRetokihon an justice system nganing an justicia para sa gabos, ibasura an propuesto ley sa death penalty, sabi pa.\nAn comunidad kan mga Muslim yaon sa Barangay Concepcion, Ciudad nin Naga mantang igwa pang grupo sa manlaen-laen na banwaan sa Camarines Sur maging sa iba pang provincia kan Kabikolan. (DPAureus)


Ano an sinasabi kan Biblia manongod sa mga dinosaur? Igwang dinosaur sa Biblia?\nHapot: Ano an sinasabi kan Biblia manongod sa mga dinosaur? Igwang dinosaur sa Biblia?\nSimbag: An temang dinosaur sa Biblia parte kan dakulang dabate sa komunidad kan mga Kristyano sa haloy nang panahon sa bilog na kinaban, an tamang pakaintindi kan Libro nin Genesis, asin an tamang interpretasyon kan pisikal na ebidensya na mahihiling ta sa satuyang kapalibutan. An mga naniniwala sa gurang na edad kan kinaban nagtutubod na dai nasambit sa Biblia an mga dinosaur, huli ta, sosog sa saindong pagtubod, an mga dinosaur nagkagaradan na, milyon na taon na an nakalipas, bago pa nagkaigwa nin tawo digdi sa kinaban. An mga tawo na nagsurat kan Biblia dai na nahiling an mga buhay na dinosaur.\nSa mga naniniwala sa huben na edad kan kinaban, sinda nagtutubod na sinambit sa Biblia an dinosaur, dawa ngani dai man talaga ginamit sa Biblia an tataramon na “dinosaur,” alagad ginamit an Hebreong tataramon na tanniyn, na igwang katumbas na nagkapirang tataramon sa Ingles na Biblia. Minsan ini “halimaw sa dagat,” minsan ini “halas.” Dakol na beses ini “dragon.” An tanniyn garo sarong dakulang reptilya. An hayop na ini nasambitan nin halos trayntang beses sa Lumang Tipan asin nakukua sa daga asin sa tubig.\nIdagdag ta pa sa pagsambit kan hayop na ini, an Biblia nagsambit pa nin nagkapirang mga hayop na tinutubodan kan mga iskolar na dinosaur an saindang nahiling. An behemoth posibleng iyo an pinakamakusog sa gabos na hayop na linalang kan Dios, sarong higante na an ikog nakakapareho sa poon nin cedro (Job 40:15). Dakol na iskolar an nagbalo na bistohon an behemoth bilang elepante o hippopotamus. Alagad sabi kan iba, an elepante saka hippopotamus igwang manipis sanang ikog, dai pwedeng ikompara sa poon nin cedro. Alagad an mga dinosaur, arog kan brachiosaurus asin diplodocus igwa nin dakulang ikog na pwedeng ikompara sa poon nin cedro.\nHalos gabos na sibilisasyon igwa nin materyales na nagpapahiling nin mga higanteng linalang na reptilya. An mga petroglyphs, mga lumang imahen, asin dawa mga pigurin na gibo sa labuy na nakua sa norteng parte kan Amerika nagpapahiling kan modernong itsura kan dinosaur. Mga inukit na gapo na nakua sa sulnupan na parte kan Amerika nagpapahiling nin mga lalaki na nakasakay sa mga higanteng reptilyang hayop, asin an makangangalas, an mga hayop na ini igwang itsura arog kan triceratops, pterodactyl asin tyrannosaurus rex. An mga mosaics kan mga Romano, an mga paso kan mga Mayan, asin an mga kuta sa Ciudad kan Babylonia, gabos nagpapatotoo kan kangangalasan kan mga linalang na ini. Maliban sa mga pagpatotoong ini ini, igwang pang mga pisikal na ebidensya kan eksistensya kan mga dinosaur arog kan mga tulang nin tawo asin dinosaur na nakuang magkaiba sa norteng parte kan Amerika asin Sulnupan kan Asia.\nNgunyan, igwang dinosaur sa Biblia? An isyung ini dipisil na tuldukan. Nakadepende iyan sa kun pano mo iintindihon an mga ebidensya asin kun pano mo hihilingon an saimong kapalibutan. Kun an Biblia iintindihon sa literal na paagi, an pagtubod sa huben na kinaban maresulta, asin pwedeng akoon an ideya na an dinosaur asin an tawo sabay na nag-eksister. Kun an dinosaur asin an tawo sabay na nag-eksister, ano an nangyari sa mga dinosaur? Mantang an Biblia dai nagtao nin kasimbagan sa isyung ini, an mga dinosaur posibleng nagkagaradan makalipas an pagbaha huli sa pagbabago kan kinaban asin posibleng huli sa katotoohan na an mga dinosaur ginaradan kan mga tawo.


Guidelines sa pagpapaotob kan General Community Quarantine sa probinsya kan Sorsogon, ipinalowas ni Gov. Chiz - 89.5 OKFM Sorsogon\nGuidelines sa pagpapaotob kan General Community Quarantine sa probinsya kan Sorsogon, ipinalowas ni Gov. Chiz\nBy okfm at April 28, 2020 Post a Comment\nNagpalowas nin kasuguan an gobyerno probinsyal na magsisirbing guidelines sa pagpapaotob kan General Community Quarantine sa probinsya kan Sorsogon.\nSa pinirmahan na Executive Order 36-2020 ni Sorsogon Goc. Francis Joseph Escudero na may titulong, Control System of Mandatory Quarantining and Checkpoints under GCQ in the Province of Sorsogon, ipinagsugo kaini na an gabos na tawo na malaog sa probinsya iyo an masairarum sa mandatory 14-days quarantine sa mga designadong quarantine facility.\nGabos na drivers asin pahinante kan delivery trucks na papasiring sa kabisayaan hale sa Metro Manila asin bise bersa iyo an tutugutan na makalaog alagad dae pwedeng magbaba an mga ini sa sasakyan kun saen bubugtakan nin sticker asin tape an pinto asin bintana kan truck na magseserbing selyo asin dae pupwedeng raoton sagkod sa dae sinda makahale sa probinsya.\nDae man tutugutan na makababa nin sasakyan an mga driver asin pahinante kan delivery trucks na magdadara asin magdadara nin 'goods' sa probinsya asin kinakaipuhan na e-isolate an sisay man na indibidwal na maresibe kan delivery kun saen kinakaipuhan na makalowas an mga ini sa probinsya sa laog nin 12 oras.\nAn mga Sorsoganon naman na nagtatrabaho sa Albay asin sa lowas kan probinsya iyo an inaabisuhan na mag "work from home" na sana o kaya maghanap nin estaran sa saindang mga pinagtatrabahuan na lugar an sisay man na dae makakasunod iyo an isasairarum sa Mandatory Mass Quarantining asin isolation.\nAn mga pasyente na gikan sa ospital o ibapang medikal na pasilidad na hale sa lowas kan probinsya iyo an isasairarum man sa kwarantina asin isolation.\nHinale naman sa nasabing EO an pagsasagibo nin checkpoint sa mga barangay asin munisipio, alagad mamantenir an checkpoint sa mga entry and exit point sana kan probinsya partikularmente sa mga minasunod na lugar: Brgy, Potiao sa Pilar, Sogoy, Castilla; Ogod, Donsol, Brgy. Burabod sa Bacon District, Sorsogon City; Brgy. Fabrica sa banwaan kan Bulan, Brgy Sta. Cruz asin Banuang Gurang sa Donsol, siring man an mga seaport kan Matnog, Pilar, Castilla asin Sorsogon City.\nMagiging epektibo an siring an orden, alas 12 an matanga sa Biernes, Mayo 1.


Mga paratukdo ginibong malimos kan DepEd\nGinibong malimos kan Department of Education (DepEd) an mga paratukdo mantang kulang an saindang fondo na gagamiton sa learning materials kan mga estudiante sa burokasan nin klase sa Agosto 24.\nSinabi ni DepEd Regional Director Gilbert Sadsad sa ngonian an mga paratukdo pinapatipon nin mga donasyon para sa alcohol, face shield, coupon bond asin iba pang materyales para sa modular learning na kaipuhan an printed materials na gagamiton kan ribo-ribong estudiantes sa escuelas publica.\nDai na prioridad an Brigada Eskwela ngonian na taon alagad an magurang kaipuhan magdonar na sana depende sa saindang kakayahan siring kan coupond bond asin iba pa bilang ayuda sa kaipuhan na learning materials.\nAn dahilan segun sa DepEd Bicol an nakatalaan na blended learning dai kabali sa napundohon ngonian na 2020 mala ngani si alokasyon sa ngonian hali sa pig-realigned na fondo kan ahencia na nag-aabut sa Php9 bilyones sa dapat na kaipuhan na P40 bilyones sa enterong public school sa nasyon.\nDigdi sa Bicol on cuarto lang an saindang fondo na nagcacantidad nin P668 milyon asin down loaded na digdi.\nAn mga lokal na gobierno sa paagi kan school board nag-aandam man na magtabang sa mga escuelas publica nganing mahipnoan an kakulangan kan ahencia sa burokasan nin klase.\nAn inaatubang na kakulangan na ini kan DepEd huli kan pandemya mala ngani apektado man an enrollees sa mga private school.\nSa isyu sa posibleng pag-uktaba kan burokasan nin klase, sinabi pa ni Sadsad na mayo pang pagbabago envez sa Agosto 24 man giraray.\nSa ngonian nagpapadagos pa an pagpalista nin mga estudiantes dawa na ngani nagtapos na si enrollment period kan Hulyo 15 para sa school year 2020-2021.\nKatuyohan kaini nganing matawan pa nin panahon na makaklase sa ngonian na school year.\nAn DepEd Bicol igwang total na 1.5 milyon na enrollees hasta kan huring aldaw kan enrollment kan Hulyo 15 na mas hababa nin 300,000 kumpara sa 1.8 milyon na enrollees kan nagtalikod na taon. (dpa)


Wikipedia:Mga panyayari sa ngonyan/Archive - Wikipedia\nWikipedia:Mga panyayari sa ngonyan/Archive\n< Wikipedia:Mga panyayari sa ngonyan\n1 Sarong Rusong Iskolar Naghula na an Amerika Magsisiriblagan\n2 Babae Nagpapadara Hubang Retrato Niya Sa Mga Menor de Edad\n3 Estudyante Naghugot, Nagpadalan pa sa Internet\n4 Huna Tumor Yaon sa Hutok, Idto Palan Olod\n5 Tolong Akusado sa Pagbomba sa Bali Inutasan Na Nin Buhay\n6 Dikit Na an Mga Doktor Ta Nagdurulag\n7 Mga Embargadong Harong Nagdadakul\n8 Amerika Homot Makipag-olay Sa Taliban\n9 Mga Kriminal Ginagamit An Sarong Websayt Pag-ikit NIn Detalye Kan Credit Card\n10 Asayti kan Iraki Isusubasta\n11 Dakulaon na Orig Iyo na Logod an Kagdaog\n12 Marriott Hotel Sa Pakistan Pinaboag: 53 an Gadan\n13 Asayti Naghuhuros Na An Presyo Paibaba\n14 King Jong II kan North Korea Pighuhuna Na-Stroke\n15 Mga Tubo Itinutusok Sa Mga Pasyente Minsan Dai Man Kaipuhan\n16 Zardari, An Balo ni Benazir Bhutto, Nabotohan Presidente Kan Pakistan\n17 Bagyong Gustav Malamasa Sa Gulf Coast Kan Estados Unidos\n18 Rusya Nagdeklarang Binibisto Kaini An Abkhazia asin South Ossetia Mga Independienteng Nasyon\n19 Resulta Kan 2008 Beijing Summer Olympics\n20 Madali Nang Magsatagolipdan An Habong Ipahiling\n21 Aktres Na Si Shorhreh Aghdashloo Habo Nang Magbalik Iran\n22 Georgia asin Rusya Nagpupulgan Huli Sa Pagsusuway Kan South Ossetia\n23 Presyo kan Gasolina Naghuros sa $ 3.88 an Galon\n24 Paraaling Nakikisex sa 14-anyos na Tugang kan Saiyang Inaaling\n25 Mga Bomba Pinaboag sa India, 40 gadan, 114 Nagkarulugadan\n26 Duwang Ayam Natukdoan Maki-Sex sa Babae, Binawe sa Paragamit na Kagsadiri\n27 Si Sen. Bayh o an Dating Senador na si Nunn Pwedeng Iyong Bise ni Obama\n28 Iran Maisog Na Naghoma' Na Pupulpugon Niya An Israel, Mga Base Kan Amerika\n29 Ama Ginadan sa Ti'lok Aking Babae Huli Ta Gustong Suwayan Agom\n30 Siisay Man Presidente Sa Estados Unidos, Madakul Pang Harong Mareremate\n31 Bados Ginadan Saka Pirit Hinolbot An Binabados Ta gustong Masadiri\n32 Pacquiao Dinokdok Na Husto Lalawgon Ni Diaz- Lampog Sa Ika-9 Na Hurnada\n33 Aki Duwang Taon Nabuhay Sana Sa Bahog Ikos\n34 An Ferry na MV Princess NagLaob, Dakul Pighunang Gadan\n35 Mga Motorista Nagdadarayo Sa Mga Banwang Mehiko Huli Sa Baratong Gasolina\n36 Alkalde Isnaji kan Sulu Damay sa Pagkidnap ki Ces Drilon asin Kan Saiyang Kairiba\n37 Mga Estyudante Sa Haiskul Nagkasurundo Na Magbarados Durungan\n38 Iran Binaweng Deposito sa Mga Bangko Sa Europea Nag'abot $75 Bilyon\n39 Presyo kan Asayti Suminakat na sa $140 an Bareles\n40 Mga Kompyuter Sa Kongreso Kan Estados Unidos Pinaglalaogan Kan Mga Insik\n41 Phoenix lander Nagharok nang Ati sa Planetang Mars\n42 Akusadong Kagboot Kan 9/11 Na Pag-atake Sa Amerika Oke Lang Daa Kun Ipagadan Siya\n43 Israel Mapipiritan Runoton an Mga Sitio Nuklear Kan Iran\n44 Mga Linya Nin Eroplano Nagagabatan Na\n45 An Dating Yugoslavia Sinangatan kasong Genocide\n46 Sarong Babae Nabuhay Giraray Pakalihis 17 Oras na Pighuna Gadan Na\nSarong Rusong Iskolar Naghula na an Amerika MagsisiriblaganLiwaton\nSi Igot Panarin, sarong profesor sa akdemya kan Ministry of Foreign Affairs kan Rusya, nagpahayag sa peryodikong Izvestia kan Lunes (Nob. 24) na an Estados Unidos masiriblag sa anom na rona bunga kan krisis pinansyal na sinasapo kaini ngonyan na panahon. Sabi niya, huli kan pagkapo'ngot kan mga Amerikano sa nangyayaring krisis, an Amerika magkakabaranga' sa anom na rona'- an Pacific, an Habagatan, an Kosang Atlantik, an mga Tangang Estado, an mga Amihanan na Estado. Asin an Alaska, pwede nang gabringon kan Rusya huli kan kaluyahan na kaini. \nBabae Nagpapadara Hubang Retrato Niya Sa Mga Menor de EdadLiwaton\nSi Kimberly Arigot, sarong ina, 40 anyos, kan Syracuse, Utah, nagaatubang sa kaso na pakiki-sex sa mga menor-de-edad na mga lalaki pakatapos magparapadara siya nin mga retrato paagi nin selpon kun saen siya hubang entero, sa mga lalaking nageedad pa sanang 15 sagkod 18. Ini an pig-osip kan MyFOXUtah.com kan Martes, Nob. 25. \nEstudyante Naghugot, Nagpadalan pa sa InternetLiwaton\nSarong estudyante sa kolehiyo, si Abe Biggs, kan FORT LAUDERDALE, Florida, naghugot kan Nob. 21 sa atubangan nin webcam na pigtakod niya sa Justin.tv na nadalan nin rinibong tawo. Huna kan ibang nagdadalan nagsusuba sana siya. Pigsosodo'sodo' pa siya kan iba na ipasige an paghugot. Pakalihis 12 oras, mangirhat na nadalan na may pulis nang uminabot ta ipigreport kan iba . Idto palan totoo si paghugot niya. \nHuna Tumor Yaon sa Hutok, Idto Palan OlodLiwaton\nSarong babae na tagaPheonix, Arizona, si Rosemary Alvarez, nagpa-opera sa hutok kan Nob. 19, ta pighuna may tumor asin pigparakulogan na siyang payo. Kan binuksan an hutok niya ni Dr. Peter Nakaji, olod an nakua, buhay na buhay. Sabi kan mga doktor nakua daa ini sa maati na kamot o dai luto na marhay na pagkakan. \nTolong Akusado sa Pagbomba sa Bali Inutasan Na Nin BuhayLiwaton\nTolong militanteng Moslem na pigsahotan mga kaayon sa Jeema Islamiyah asin akusado sa pagbomba sa sarong resort sa Bali, Indonesia (Okt. 12, 2002) an pinutlan na nin buhay kan Sabado (Nob. 8) paagi nin firing squad. Sa pagbombang idto, 202 katawo an nagkagaradan, kadaklan mga dayong turista.\nAn tolo, sinda Imam Samudra, Amrozi Nurhasyim asin an saiyang tugang na si Ali Ghufron dai lamang nin pagssolsol asin ogma pa sa ginibo ninda ta sinda daa maluwas mga martir, asin soboot kinakastigo ninda an Amerika sa mga kasalan na ginigibo kaini sa Afghanistan asin sa ibang lugar. .\nDikit Na an Mga Doktor Ta NagdurulagLiwaton\nKulang nang maray an mga doktor sa Irak gibo kan kariribokan igdi. Ngonyan an gobyerno pigtetentaran an mga doktor na magbaralik na asin tinatangroan sinda nin halangkawon na pasweldo asin may higot na proteksyon ngani lang mahipnoan an makuring pangangaipo sa mga ospital sa Irak. Si Dr. Hamza Abdullah Salah, Hepe kan Mayor na Ospital sa Baghdad, nagsabi na siya dai nakahale-hale ta igdi na siya naggurang asin dai niya matios an makaherak na kamugtakan sa saiyang nasyon. Kadaklan kan si mga doktor nagpasiriring sa Syria, Jordan asin an iba sa rona kan mga Kurdo. \nMga Embargadong Harong NagdadakulLiwaton\nBilang kan mga harong na pighuhulogan sa utang asin nagkakaerembargo nagdadakul sa United Kingdom asin tuminaas na gayo, mala ta sa ika-2ng quarter kan taon na ini 11,054 an na-embargo o 71% an itinaas kun ikumpara sa parehong periodo kasu sarong taon. Ini pinagbareta kan Financial Services Authority sa sinabing nasyon. Siring man, an presyo kan mga harong nagpaparababa resulta kaini. Iyo ini an ibinareta sa BBC News ngonyan na Okt. 28. \nAmerika Homot Makipag-olay Sa TalibanLiwaton\nAn Estados Unidos naghohomot o nagpaplano na makipag-olay sa Taliban, grupong Islam na dati iyo an naggogobernar sa Afghanistan, sa paglaom na mainaan an naglalangkaw na violencia sa Afghanistan asin Pakistan, lakdang na dai nanggad pag'isipon kan enot na mga bulan. Ini an bareta na nagluwas pa sana kan Okt. 28 sa Foxnews. \nMga Kriminal Ginagamit An Sarong Websayt Pag-ikit NIn Detalye Kan Credit CardLiwaton\nAn pulis sa Inglatierra katuwang an FBI kan Amerika, nagsakyada sa mga opisina kan grupo nagpapalataw nin websayt sa internet, an Darkmarket. Sinasabi man na an websayt na ini nalalaogan sana kan mga myembro kun saen nagriribayan sindang impormasyon manongod sa pagha'bon kan mga sekretong detalye kan mga credit card na saindang naiikit sa publiko. An websayt tolong taon nang nakalantad sa internet asin 60 katao an nasikop na imbwelto sa krimen. Ini an pigbareta kan BBC ngonyan na Okt. 17 lang. \nAsayti kan Iraki IsusubastaLiwaton\nIpigbareta kan NPR ngonyan na aldaw (Okt. 5) na an gobyerno kan Iraki isusubasta an pagkapot kan negosyo kan saindang asayti sa laog kan bulan na ini (Oktobre) asin labing tolong dosenang mga darakulang kumpanya sa asayti an nakalinya na magbali sa subastang ini. \nDakulaon na Orig Iyo na Logod an KagdaogLiwaton\nSarong dakulaon na orig na nagsalampay sa harong ni Caroline Hayes, 63, kan Uki, New South Wales, Australia an ibinareta kan Sept. 23 (Martes), na nagin nang maray agresibo asin habo na ngani paluwason an amo niyang si Hayes kun ini makasilyas sa kasilyasan sa natad. Binabagat siya, saka kinakagat asin itinotolod pa siya palaog. Kan inaalaw niya gamit an samhod, kinaragat saka pinurutol sana ini kan abusadong orig. Pigsumbong niya sa pulis na lokal, alagad dai nakayang dakopon. Ipinagbahala sa Rural Lands Protection Board an pagdakop kaini, na nangako dai man bubunoon ining orig.\nMarriott Hotel Sa Pakistan Pinaboag: 53 an GadanLiwaton\nSarong trak na pano-pano nin bomba na pigtataya nagaabot 1,300 na libra an tagom an pinaboag sa atubangan kan otel na Marriott igdi sa Islamadad, kapital kan Pakistan. An limang-eskalon na otel enterong narogba' asin an grabing pagboag nagresulta sa 53 katawo an nagadan asin kuminalot sa daga nin rarom na 24 pie na may buka na 59ng pie. An pagpaboag pigsasahotan gibo kan kan Taliban o kan al-Kaida. Nangyari ini kan alas otso nin banggi kan nakaaging Sabado (Sept. 21). Sa magna nagadan, nakadamay pa an embahador na Checo asin duwang Amerikano. Sabi ni Primer Ministro kan Pakistan si Yousuf Raza Gilani, "Gusto nindang marongkab an demokrasya asin ratakan an samong ekonomiya." \nAsayti Naghuhuros Na An Presyo PaibabaLiwaton\nKun kan Hulyo an presyo kan asayti uminabot sa makahangog na $147 an bareles, ngonyan daa an presyo nagbabaro-balintong na paibaba, sabi ni Daniel Yergin, chairman kan Cambridge Energy Research Associates. Ngonyan an presyo kan asayti naghuros na sa $92 an bareles. Duwa an rason tinao niya kun ano ta siring: enot, huli daa sa krisis pinansyal na minamate ngonyan. Ikaduwa, huli sa malomlom na bista kan pankinaban na ekonomiya. Ini an pahayag ngonyan na Sep. 17 kan NPR, sarong media na parabareta.\nKing Jong II kan North Korea Pighuhuna Na-StrokeLiwaton\nPigsasabi-sabi kan mga paramasid na an posibleng kagsalida saiya iyo an aki niyang matua si Kim Jong Nam, 37, na inooyonan kan Tsina o an tugang-sa-ama niyang si Kim Jong Cheol, 27, na kinakampihan man kan mga lideres sa laog kan nasyon. \nMga Tubo Itinutusok Sa Mga Pasyente Minsan Dai Man KaipuhanLiwaton\nNadukayan na tolo sa sampolong pasyente sa mga ospital tinutusokan nin mga tubo na dai man talaga kaipuhan, ini an higot na patanid kan mga parmasyutiko sa Britanya. An tubo, na cannula an apod, uginagamit orog na kun dai makakakan an pasyente, daing malay an pasyente o ngani madali an pagpabulos nin anoman na likidong bulong na pinpaagi sa mga ugat.\nZardari, An Balo ni Benazir Bhutto, Nabotohan Presidente Kan PakistanLiwaton\nSa eleksyon para sa presidente, si Asi Ali Zardari iyo an nakaluwas na presidente kan Pakistan. Siya an balo ni Benazir Bhutto, si dating Primer Ministro na inasasinar. Siya nakua an 481ng boto sa natataya na 702 maski ngani kaipuhan mansana an 352 na boto ngani siya makaluwas. Nalampaso niyang husto si duwa niyang kalaban sa eleksyon, si Saeeduz Zaman Siddiqui, dating hokom, asin si Mushahid Hussain Sayed, na suportado kan partido ni Musharraf, an PML-Q. Matukaw siya sa pagkapresidente aatubangon an kadakul-dakul na problema sa ekonomiya, asin an problema sa paghinimbang kan mga pwersa sa saiyang nasyon arog kan pagtimpla kan paki-trato sa Amerika, paki-trato sa Army asin sa pagsumpo kan nagdadakulang insurgencia nin mga agit-agitan na Moslem. \nBagyong Gustav Malamasa Sa Gulf Coast Kan Estados UnidosLiwaton\nAn bagyong Gustav na sinasabing sobrang kusog asin agid sa bagyo-ogis tinatayang mahumbal sa Lousiana, USA sa kaamayan kan Lunes (Sep. 1)orog na sa New Orleans na tinutubod igdi maagi an "mata" kan bagyo. Iyo ini an osip kan mga meteorologo kan CNN. An alkalde kan New Orleans si Ray Nagin nagpatanid na gayo na an mga residente dai na maghalat na aboton pa kan bagyo asin magdurulag na sa lugar na aagihan kan bagyo. An bagyong Gustav nasa Categpory 3 asin may pwersang 115 milya por hora. Tinayang an Katrinang bagyo kaidto pareho an kategorya asin nagkawsa nin grabeng baha asin nakagadan nin 1,800 katawo. \nRusya Nagdeklarang Binibisto Kaini An Abkhazia asin South Ossetia Mga Independienteng NasyonLiwaton\nAn Presidente kan Rusya si Dmitry Medvedev nagsabi na binibisto ninda an pagka-independiente kan Abkhazia asin South Ossetia asin ta an desisyon kani dai na mahihira. An duwang probinsyang ini naglitik sa Georgia asin habo magin parte kan nasyon na ini. An Abkhzia may populasyon na labing 250,000 asin an South Ossetia may populasyon na labing 70,000. Liwat sinasakop kuta kan Georgia an South Ossetia alagad an Rusya linusob logod an teritoryo kan Georgia sa pagsurog sa rebeldeng probinsya.Iyo ini asn pigbareta kan BBC News kan Agosto 31 manta na an mga miembro kan European Commission (EU) nagtiripon sa pagbilog nin burogkos na tindog sa ginibo kan Rusya. \nResulta Kan 2008 Beijing Summer OlympicsLiwaton\nNagsara na an 2008 Summer Olympics kan Agosto 24 na piggibo sa Beijing, China. An resulta nagluwas na an Estados Unidos an may pinakadakul na nasikwit na medalya (110), sunod Tsina (100), ikatolo Rusya (72), ikaapat Britanya (47), ikalima an Australia (46), asin an Alemanya an ika-anom (41)sa 203 na nasyon na nagbali sa internasyonal na karawat na ini. An Pilipinas dakulang boklo an nakua. \nMadali Nang Magsatagolipdan An Habong IpahilingLiwaton\nAn mga parasukit sa Unibersidad kan California sa Berkeey, na pinamayohan ni Xiang Zhang, nakahaman nin sarong materyal na nagpapatiko sa direksyon kan ilaw, asin kunbaga na-ontol sa obheto, asin kun ini itaklob sa anoman na bagay, an tinahoban saka an itinaklob, dai mahihiling.\nIyo ini an pinagreport kan FoxNews na ginuno kani an pambihirang bareta sa Sunday Times Online kan Agosto 11 (Lunes). An materyal na ini inaapod na "meta-materials," asin ini hinaman na artipisyal ta mayo ini sa natural na estado, saro na kalidad kani iyo an pagkontrol kan direksyon kan ilaw na matiko ini asin mapa-ontol sa obheto resulta na matago ini sa paghiling. Anopaman, an adal na ini, na pinundohan kan militar, dakulaon an implikasyon sa teknolohiya nin giyera ta ngapit pwede na tagoon an darakulang bagay arog kan tangke, mga armas o mga eroplano sa kalaban. \nAktres Na Si Shorhreh Aghdashloo Habo Nang Magbalik IranLiwaton\nSi Shorhreh Aghdashloo, 56, sarong aktres namundag sa Iran, habo na nanggad magbalik pa sa Iran. Sabi niya kun umule siya, an gobyerno kan Iran hihingutuhan na gayo an saiyang pagka-aktress sa Amerika asin pwede siyang ipiton huli sa trabaho niya igdi. Iyo ini an pahayag niya sa Starpulse Entertainment News Blog kan Agosto 11. Naghale an pamilya niya sa Iran kadto pang beinte anyos nakaagi sa pagdulag sa pang-iipit kan gobyerno. Sabi pa niya, suya daa saiya mga Iraning Moslem sa pagsikat niya sa Amerika alagad pigdadaralan man siya sa mga pirated na mga CDs ta duman daa pigpapalusot sana ini sa black market ta bawal ngani an mga perlikulang dai sunod sa pagboboot kan gobyernong islam. \nGeorgia asin Rusya Nagpupulgan Huli Sa Pagsusuway Kan South OssetiaLiwaton\nTbilisi, Georgia- Mga bomba tinanyog na husto an kapitolyo kan Geogia (Tbilisi)kan Sabado (Agosto 9) kan an mga eroplano kan Ruso nagsakyada sa ere kan nasyon na ini. Sinabi kan Secretario kan National Security Council kan Georgia na si Alexander Lomaia na binubomba kan Ruso an mga estruktura ekonomiko kan nasyon sa tuyong mapilay ini.\nPinag-osip kan CNN na dakulon an nagkuriyat na mga gadan sa South Ossetia kan an Ruso nagpadara man nin mga tropa kan Byernes sa probinsyang ini sa pagsurog ta an Georgia kan Huwebes naglaog igdi sa paglapag sa mga seperatistang pwersa kan nasabing probinsya.\nAn South Ossetia habo makisaro asin magpasakop sa nasyon na Georgia asin gusto magdeklara nin katalingkasan na kasaro niya an North Ossetia na ini, alagad, parte kan Rusya. An Rusya kinakampihan an mga separatistang mga taga-South Ossetia. \nPresyo kan Gasolina Naghuros sa $ 3.88 an GalonLiwaton\nAn presyo kan gasolina (unleaded) sa Amerika huminuros sa $3.88 an galon hale sa kalangkawing presyo na $4.11 an galon kan nakaaging Hulyo 11. Ini gibo kan naghuros man an presyo kan asayti sa pangkinaban na merkado hale sa kataasing presyo na $147 an bareles pasiring sa hababang presyo na $120 an bareles. Ini an inireport kan federal na Energy Information Administration kan Lunes (Agosto 3, hale sa saindang paglibot kan mga gasolinahan sa pag-adal kan naglalakaw na mga presyo sa tingi.\nParaaling Nakikisex sa 14-anyos na Tugang kan Saiyang InaalingLiwaton\nSarong paraaling, si Anette Martinez, 25 anyos an edad, kan Las Cruces, North Mexico (E.U.) nadiskubre na nakikipag-sex sa 14-anyos na aki, tugang kan duwang saradit pang aki na saiyang pigaaling. Nagtuga si Martinez sa mga pulis na lampas nang 40 beses siya naki-sex sa 14-anyos asin sabi niya namomotan niya ini.\nNaaraman an pambihirang insidente kan an 14-anyos nagduman sa harong ni Martinez kan ini naaanggotan kan ina niya. Isinabi ni Martinez sa ina kaini an saindang relasyon. Nakakarsel si Martinez sa piyansang 5000 na dolyar, sa kasong 4th-degree felony \nMga Bomba Pinaboag sa India, 40 gadan, 114 NagkarulugadanLiwaton\nKan Domingo (Hulyo 20), nasa makuring alerto an mga sentro kan India gibo kan 17ng bomba an pinaboag kan Sabado sa iba-ibang parte kan sentro nin Ahmedabad. Apat na polo (40) an nagadan, 114 an na-erido. Mga patrolya kan pulis asin army naglilibot sa mga kalye ngani makalma an mga tawo. Sinasabing mga militanteng Muslim an kaggibo sa intensyon na magpalaad nin iriwal sa pag-ultan kan mga Hindu asin mga Muslim. Ini mayo pa ngani 24 oras an pangyari sa sunod -sunod man na paboag kan siyam na bomba duman sa Bangalore, kun saen duwa katawo an nagadan, anom na-erido.\nPakatapos kan insidente, sarong grupo nin mga militanteng Muslim, an Harkal-ul-Jihad al-Islam (HUJI) an nagpabalangibog na sinda an kag-gibo kan pagbobomba, an CNN-IBN nag-osip.\nDuwang Ayam Natukdoan Maki-Sex sa Babae, Binawe sa Paragamit na KagsadiriLiwaton\nDuwang ayam, saro Labrador, saro saralak-na-kasta, an binawe sa pagsasadiri ni Diane Sue Whalen, 54, taga-Tulsa County, Oklahoma City, ta an mga ayam niyang ini tinukduoan niya na magbabaw saiya sa paki-sex. Ini an pahayag kan tagataram na si Barbara Williamson.\nAn duwang ayam, pangaran Lucky saka Buddy, dadarahon sa sanctuario kan Best Friends Animals Society sa Kanab, Utah ta irayo na padagos sa babaeng ini. An aking lalaki mansana niya an nakadiskubre kan labis 150 mga tapes na nagpapadalan kan iba-ibang aktong kahayupan kan saiyang ina sa paki-sex sa mga ayam.\nSi Whalen saka an lalaking si Roy Seifried, 55, akusado ngonyan sa krimen na pagkakasala sa Katalagahan sa pambihirang insidenteng ini. Si Seifried iyo an nagvideo kan mga marigsok na akto. \nSi Sen. Bayh o an Dating Senador na si Nunn Pwedeng Iyong Bise ni ObamaLiwaton\nAn mga Demokrata pigpipilian sa duwang ini, si Sen. Evan Bayh kan Indiana o an dating senador kan Georgia si Sam Nunn an posibleng magin kandidato para bise-presidente ni Obama. An duwang ini mas maeksperensya ki Obama dapit sa foreign poicy issues, asin iyo an mahipno kan saiyang kakulangan sa bagay na ini, ta iyong gayo daa ini an pigpaparaliwat-liwat ni John McCain, saiyang karibal sa eleksyon sa Nobyembre, na dai pa daa siya luto na magtukaw komo sarong presidente.\nIran Maisog Na Naghoma' Na Pupulpugon Niya An Israel, Mga Base Kan AmerikaLiwaton\nKun sinda atakihon kan Estados Unidos asin kan Israel, mabalos an Iran asin rurunoton niya an Israel saka 32 kan base militar kan Amerika, ini an maisog na tinaram kasu-Sabado (Hulyo 12) ni Mojtaba Zolnour, sarong senior na opisyal kan Iran. Kaya kan Iran na bagaton an bulos nin asayti abot sa 30% kan suplay sa kinaban asin magresulta sa pag-olaptik kan presyo kaini sa $250 an bareles. Sa ngonyan an presyo kan asayti nagaabot nang lampas $140 an bareles. , \nAma Ginadan sa Ti'lok Aking Babae Huli Ta Gustong Suwayan AgomLiwaton\nAn taga-Atlanta, Georgia na si Chaudhry Rashid, may pandog sa tuhod, nag-atubang kan Lunes (Hulyo 7) sa sala ni Chief Judge Daphne Walker kan Clayton County Magistrate Court, huli sa sinangat na kaso saiya sa pagti-lok asta magdan, kan saiyang aking babae, 25 anyos na an ngaran Sandeela Kanwal, sa rason na ini makuring disonra an dinara sa pamilya ta boot dibursyohan an saiyang agom. Si Rashid, dugong Pakistani, matoninong nakaduko manta na binabasa saiya an kargong murder na ikinaso saiya. \nSiisay Man Presidente Sa Estados Unidos, Madakul Pang Harong MareremateLiwaton\nAn mga nagaadal kan problema sa industriya nin paghaharong sa Amerika nagtutubod na mataas pa an mga nareremateng mga harong na binakal sa paagi nin pagutang. Dakul nang mga harong sa Estados Unidos an nagkaka-irimbargo huli ta dai na kayang barayadan kan kag-utang, asin an problemang ini maro'ro' pa dawa siisay man an magluwas na presidente, si Demokratang Obama o si Republikanong MacCain man. Huli sa grabi an inflation rate, an interes sa pagkasangra sa utang kan mga harong nagpaparalangkaw y minsan mas halangkaw pa an bayadan kisa sa halaga kan harong na binabayadan pa. \nBados Ginadan Saka Pirit Hinolbot An Binabados Ta gustong MasadiriLiwaton\nPinag-report kan pulis nin Kenniwick, Washington na sarong bados nagngangaran Araceli Camacho Gomez, edad 27 asin taga-Pasco, Wahington, an pigparasaksak saka sini'si' an tulak ta kinua an aki sa laog.\nAn nasahotan na iyo an kaggibo kan makagiram-giram na krimen iyo si Phiengchai Sisouvanh Synhavong, edad 23, na nag-apod sa 911 asin nagsabi na nangaki siya asin an omboy nasa peligrong magadan. Nasusog an nag-apod sa sarong parking lot na may kilik na omboy, an kalabaan kan pusod kaini nagkakalay pa. \nPacquiao Dinokdok Na Husto Lalawgon Ni Diaz- Lampog Sa Ika-9 Na HurnadaLiwaton\nSa laban sa Mandalay Bay Events Center sa Las Vegas kan Sabadong banggi(Hunyo28), pinahiling naman ni Pacquiao an pambihirang talento sa boksing. Si Diaz, na dakula an hawak, sobrang nabanog ni Pacquaio mala ta sa ika-3 pa sanang hurnada biyo nang nagbuburulos an dugo sa pandok. Sa ika-9 na hurnada, napalogmok ni Pacquiao si Diaz. Sabi ni Diaz sobra daa kayang marikas maghiro si Pacquaio asin haros dai niya maisihan kun saen naghaharale an nagtatarama saiya. Nagresibi nin 788 na suntok si Diaz sa ibinalos niya ki Pacquiao na 463 na suntok. Narabsing ni Pacquiao saiya an World Boxing Council na titulo sa world lightweight division. \nAki Duwang Taon Nabuhay Sana Sa Bahog IkosLiwaton\nPinag-osip kan pulis sa Sacramento, California kasuHuwebes (Hunyo 26) na may sarong aki na nageedad duwang taon nabuhay ta pigparakakan sana an bahog na para sa ikos. Anom nang aldaw nagadan an ina niyang si Lisa Gonzales, 36, duman sa harong ninda asin mayo nin nakakaaram kan pangyari kun dai pa binisita kan sarong social worker. An ina sinasabi na may natnat nang helang. Pigiisipan kan mga optoridad kun pwede ipa-ataman sa mga kapinsanan an aki na aram sana sa pangaran na Noah. \nAn Ferry na MV Princess NagLaob, Dakul Pighunang GadanLiwaton\nKan Sabado, pinag-osip kan mga otoridad na an MV Princess of Stars, sarong ferry pagsasadiri kan Sulpicio Lines, naglaob harani sa Isla kan Sibuyan, Pilipinas, asin tinatakotan na ginatos an nagadan. An ferry may darang pasahero nagaabot walong gatos, naghale sa Manila paisirng kuta Cebu kan Biyernes (Hunyo 20) kan an bagyong "Frank" yaon pa sana sa signal no. 1 alagad sa katahawan kan dagat an bagyo buminirik asin kuminusog na maray.\nSa ngonyan (Hunyo 23) pinag-osip kan commandant kan Philippine Coast Guard na may nakua naman na 28 katawo na nakaligtas sa paglubog kan ferry, kaya 32 pa sana gabos an determinadong buhay asin 700 labi an nawawara pa. An iba nagsasabi tibaad natatakloban kan si naglaob na ferry. \nMga Motorista Nagdadarayo Sa Mga Banwang Mehiko Huli Sa Baratong GasolinaLiwaton\nApesar grabi an baradilan garadanan sa mga banwaan sa Mehiko bunga kan ilegal na negosyo sa druga, mga Amerikanong motorista daing-takot nabalyo pa sa mga kadolon na banwa kan Mehiko makabakal sana nin baratong gasolina. Sa Tijuana, Mehiko, kadolon na banwaan kan estadong California, halawigon an pila nin mga motorista hale pang ibong kan Estados Unidos. Kun minsan naabot sa iriwal, surontokan asin murudahan huli sa haloy na paghalat sa pila.\nAn presyo kan gasolina sa Mehiko naabot sanang $2.80 an gallon (.70 cents an litro) manta sa San Francisco asin Los Angeles kan California nagpapakol na sa $4.00-4.50 an gallon (sobra $1.06 an litro). Kaya an iba nagsasabi na makaka-ademohan sinda nin abot $100 kun makarga sinda lambang duwang semana sa laog kan Mehiko. \nAlkalde Isnaji kan Sulu Damay sa Pagkidnap ki Ces Drilon asin Kan Saiyang KairibaLiwaton\nSi Isnaji, alkalde kan Indanan, Sulu, sinangatan nin kaso komo saro sa kidnapper na nagdukot sa grupo ni Ces Drilon, TV reporter kan ABS-CBN. An pamilya ni Ces Drilon nagsduhol nin limang (5) milyon ki Isnaji sa harong niya mismo alagad sabi kan pulis an tolong milyon kaini binulsa ni Isnaji asin 2 milyon sana an nakaabot sa aktwal na nagdurukot ka Drilon.\nSi Isnaji myembro kan MNLF asin kumpirmado ni Nur Misuari, pamayo kani, na aram si Isnaji sa bansag na "Larin-larin," na iyo an nababangit kan si mga nagdurukot asin basado sa intellegence kan pulis, iyo soboot an lider kan si kidnap gang. Sabi ni PNP Police Chief Avelino Razon si Isnaji an personal na nagresibi kan kwarta.\nAlagad, sabi ni Justice Secretary Gonzales ngonyan na Biyernes (Hunyo 20) igwa pang pigduhol sa mga kidnapper nin 15 milyon, dara kan si Negros Air Express Company, kumpaniya na sadiri kan mga Lopez, duman sa Orchids Hotel sa Zamboanga City. \nMga Estyudante Sa Haiskul Nagkasurundo Na Magbarados DurunganLiwaton\nPigsisiyasat kan sarong syudad sa Massachusetts an soboot sarong "kasundoan" nin mga estudyante sa haiskul kan Glouscester High School igdi sa Boston na nagkaoroyon magpabarados na sarabay. Ini nareparo kan an klinika sa eskwelahan nag-osip na nagdoble an mga tinedyer na nagpapahiling kun sinda bados, asin an iba pa daa garo mundo pa logod kan maisihan na dai sinda bados.\nAn iba ngani kan mga babae kag-anom (16) an edad asin igwa pang mas hababa igdi. Sa Massachusetts, ilegal an pakikisex sa sarong hubin na an edad kulang pa sa 16. An mga opisyal kan syudad nareparo kan Huwebes (Hunyo 19) na an mga lalake na kadamay sa trampang ini may mga edad lampas 20, an saro dai ngani nin sadiring harong, asin an iba mga estudyante mansana sa haiskul na idto. \nIran Binaweng Deposito sa Mga Bangko Sa Europea Nag'abot $75 BilyonLiwaton\nAn Iran hinolbot an depositong nagaabot $75 bilyon sa mga bangko sa Europea sa kahandalan na mapugol ini huli sa mga patakot kan Amerika asin kan European Union na sapawan mga padusa an nasyon na ini kun dai pa magkuyog na ontokon an saiyang mga aktibidad nuklear sa paggibo nin bomba.\nParte kan hinolbot na deposito pinaribay na nin bulawan, an iba ikinaag sa stocks asin an iba ibinalyo sa mga bangko igdi sa Asya. Ini an osip ni Mohsen Talaie, an deputy foregin minister kan Iran. Kan Sabado (Hunyo 14) hayag na nagsayuma an Iran sa pag-ontok kan pagpayaman kan uranium, bagay na maresulta sa kakayahan kan nasyon na ini sa paggibo nin bomba nuklear. \nPresyo kan Asayti Suminakat na sa $140 an BarelesLiwaton\nSa dai pighunahuna, an presyo kan sarong bareles na asayti suminakat na sa $140, primero sa istorya kan produktong ini. Nangyari naman ini huli sa pigbareta na luminuya an manufacturing kan Nweba York nin ikaapat na beses ngonyan na Hunyo, na nagresulta sa paghuros kan halaga nin dolyar. Ini an pahayag kan Lunes (Hunyo 16) ni Miked Wittner, sarong analyst sa enerhiya kan Societe General.\nIni apesar na an Saudi Arabia, an nasyon na exporter nin pinakadakul na asayti, nag-anunsyo na tataasan niya an produksyon sa asayti nin 9.7 milyon na bareles sa aldaw poon sa Hulyo.\nMga Kompyuter Sa Kongreso Kan Estados Unidos Pinaglalaogan Kan Mga InsikLiwaton\nAn mga kompyuter gamit sa laog kan Kongreso kan Amerika pig-hahack daa kan gobyernong Insik ta boot makaholbot nin impormasyon dapit sa mga disidenteng Insik nageestar sa Amerika, ini an inosip kasu Myerkoles nakaagi (Hunyo11) ni Frank Wolf, representante (Republikano) kan estado nin Virginia. Iyo man ini an pigbuyagyag ni Chris Smith, saro man na Represetante gikan New Jersey.\nAn duwang opisyales na ini kaya nagmomonitor kan mga paglapas asin pagtimak-timak kan Tsina kan mga deretsong pantawo kan saiyang mga namamanwaan asin makusog nindang pigdedenunsya an gobyerno kan Tsina huli sa rekord na ini.\nAn mga nakompromisong kompyuter igwa kaya nin napapalaman na impormasyon manongod sa mga naeestaran asin iba pang personal na detalye kan mga Insik na disidente asin ini gusto masusugan kan gobyernong Insik, na iyo an People's Republic of China.\nAn Pentagon man nagbuyagyag na aro-aldaw, labis 300 na milyon an mga atake na sinasapo kan sandang mahiwas na kompyuter network, kaya husto na sana an pagsagang kaini na dai malaog an saindang mga kompyuter kan mga hacker. \nPhoenix lander Nagharok nang Ati sa Planetang MarsLiwaton\nAn pinahugpa na pansapwat ati sa kadagaan kan Mars kan Phoenix (satelyeteng pinadara kan Amerika sa orbit kan Mars) nakakaros na nin sampol na ati sa kapatagan kan planetang nasabi. An Phoenix pinagbunsad pasiring sa Mars kan Mayo 25. An mga sayantipiko sobra nang ukag huli ta may kadukot sa "dagang Mars" nin maputing bagay na pighuna ninda naalang na asin kan an yelo duman nagtunaw na.\nAn sampol na "dagang Mars" ipapaagi sa analisis ngani na matantya kun gurano kadakul kan tubig sa planeta asin kun anong mga mineral an madudukayan duman. \nAkusadong Kagboot Kan 9/11 Na Pag-atake Sa Amerika Oke Lang Daa Kun Ipagadan SiyaLiwaton\nSi Khalid Sheikh Mohammed, sarong Pakistaning myembro kan Al Kaida, nagsabi na gusto siya magin martir asin kaogmahan lang niya kun ipagadan siya. Ini an ipinahayag niya kan Huwebes (Hunyo 5) sa atubangan kan Guantanamo war crimes court. Nagrorokyaw pa siya nin omaw ki Allah manta na pigtataboga niya an Amerika sa pagsakyada daa kaini sa Afghanistan asin iraq, asin sa pagtugot nin same-sex na aragoman. \nIsrael Mapipiritan Runoton an Mga Sitio Nuklear Kan IranLiwaton\nKun dai mahurot nanggad an Iran na magpondo na sa paggibo nin bomba nuklear, an Israel mapipiritan na runoton kaini an mga sitio nuklear kan Iran, sabi kan Biyernes (Hunyo 6)kan sarong kabuhan ni Primer Ministro Ehud Olmert. An Israel igwang nakaabang na mga bomba nuklear na pangandam kontra sa saiyang mga kalaban. Iyo na ini an pinakahayag na tinaram kan sarong opisyal sa gobyerno kan Israel gibo kan nagluluya na an pagtubod kani na may magigibo an UN sa pag-alok sa Iran na pondohon na an paghaman nin bomba nuklear. \nMga Linya Nin Eroplano Nagagabatan NaLiwaton\nSa pagparalangkaw kan presyo nin asayti, na nagabot nang $130 an bareles, nagagabatan nang maray sa pagnenegosyo an mga linya kan eroplano. Inoosip na kun ano-ano na lang an ginibong remedyo dai sana malubog sa pagkalugi alagad sinasabi na kun dai pa mag-ontok an paglangkaw, dakul an mga masangat nin pagkabangkarote sa korte komo proteksyon.\nNagtaas nin pamasahe, nag-ina nin empleyado, dinikitan an mga serbisyo makalaban sana sa grabing gasto sa asayti alagad an mga lakdang na ini kulang pa ngani makaligtas sa pagkalugi. Pito na sa Estados Unidos an nagpaaram sa korte nin pagkabangkarote o pirang bulan nang dai nagooperar, y linalaoman na madakul pa ini kun dai pa humuros an presyo pag-abot kan autumn. \nAn Dating Yugoslavia Sinangatan kasong GenocideLiwaton\nAn Croatia (na naglitik na sa Serbia asin Montenegro na an kabiyoan kan tolo inaapod na Yugoslavia) nagsangat nin kasong genocide (tuyong pagpuho sa grupong kultural o pulitikal) kontra sa Serbia asin Montenegro ngonyan na Mayo huli ta rinibong Croats an ginaradan soboot kan duwang grupong nasambit. An kaso nakasangat sa The Hague, sarong korte internasyonal na binibisto kan United Nations. Alagad, sinabi kan Serbia na mayong legal na base ta an Croatia soboot bako pang sarong independienteng nasyon kan nangyari an mga bagay na sakop kan kasong sinangat. \nSarong Babae Nabuhay Giraray Pakalihis 17 Oras na Pighuna Gadan NaLiwaton\nSabi kan mga doctor niya, sarong milagro an nangyari ta si Val Thomas , 59, kan West Virginia, USA, pigdalagan kan Sabado (Mayo 18) sa ospital huli sa duwang grabing sunod-sunod na atake sa puso asin an monitor tinakod sa hutok niya nagpahiling na mayo nang nagrerehistrong kuritkurit na alon na iyo an tandaan kuta na may buhay pa siya.\nPighiribian na an pasyenteng si Thomas asin pigulayan na kun pano idodonar an saiyang mga organ alagad bigla sanang napamata asin nagtaram.\nPinaghugot gikan sa "https://bcl.wikipedia.org/w/index.php?title=Wikipedia:Mga_panyayari_sa_ngonyan/Archive&oldid=18025"\nLast edited on 26 Hunyo 2009, at 13:54


No. 4 sa watchlist kan pulis na imbuelto sa shabu, nadakop sa Claveria, Masbate - BICOL STANDARD | Bicol News\nHome News No. 4 sa watchlist kan pulis na imbuelto sa shabu, nadakop sa Claveria, Masbate\nNo. 4 sa watchlist kan pulis na imbuelto sa shabu, nadakop sa Claveria, Masbate\nCLAVERIA, Masbate August 20, 2016 (Bicol Standard) –Pakalihis nin matyadang maray na pagsusug kan guira ni Julios “Dagong” Ducot y Manalo, an sinasabing ika-4 sa watchlist na imbuelto sa pagpabakal nin droga digdi, nahulog man guiraray siya sa kamot kan mga awtoridad.\nBase sa report, an pinagsarong fuerza kan mga pulis an naging dalan tanganing matimbog na an suspechado sa ginibong buy-bust operation.\nAn plano kan mga awtoridad na paonan nin mabakal na shabu si Manalo iyo an naging mitsa para siya madakop mantang nasa aktong nagbabalidya kan pigpapangalad na droga.\nNakua sa suspechado an anom na heat-sealed plastic sachets na may laog nin puti na pubbos, na pigtutubodan na shabu, naka rolyong aluminum foil, sarong lighter asin an kantidad P500 na ginamit na buy-bust money sa sinambit na operasyon.\nAn nakuang cuarta sa suspechado iyo si cuartang may dati nang marka kan mga awtoridad.\nNangyari an buy bust operation sa San Fernando St., Poblacion District 2 sa banwaan na ini.\nNo. 4 sa watchlist kan pulis na imbuelto sa shabu, nadakop sa Claveria, Masbate Reviewed by Bicol Standard on Saturday, August 20, 2016 Rating: 5


Mga kumol nin bulawan\nAntigong kwartang takal\nAn pinakadakulang bara nin bulawan may gabat na 250 kg. Museo Toi, Hapon\nAn bulawan sarong elementong kemikal na may simbolong Au (Latin, aurum, "nagsisilyab na umagahon") asin 79 an numerong atomiko kaini. An bulawan hanaphanap na gayong metal na mahalaga gamit sa pagtatakal (coinage), pag'aalahas, asin sa kun ano'ano pang arteng pagayon poon pa kan antigong panahon. An metal nakukua komo mga bita sa kagagapoan o bilang mga gira sa mga deposito. An bulawan malomhok, makintab, honodhonod, malogyat asin madaling pormahon. Dai ini tinatakla. An dalisay na bulawan igwang makilyab na kolor, malamulaw, nagloloro-laniban, asin ini nakaka'ara nanggad. Ini saro sa metal na gamit sa paggibong kwartang takal, asin nagsirbeng simbolo nin yaman e patugmaran sa halaga nin mga kwarta. Mala ta an bulawan iyo na an estandarte sa paghaman nin mga monetaryong polisya. Nakatakod man ini sa dakul na mga simbolismo asin ideolohiya nin tawo.\nPinaghugot gikan sa "https://bcl.wikipedia.org/w/index.php?title=Bulawan&oldid=187178"\nLast edited on 15 Enero 2020, at 07:30\nHuring pigliwat an pahinang ini kan 15 Enero 2020, alas 07:30.


Acting VM kan LGU Pamplona, Camarines Sur nagtukaw na\nBuelta na sa normal na transaksyon an lokal na gobierno kan Pamplona, Camarines Sur matapos akoon na ni Consejal Josepa Pabi an designasyon sa saiya kan Department of Interior and Local Government (DILG) bilang acting vice mayor.\nSa sesyon regular kan Sangguniang Bayan kan Martes, Hulyo 23 si Pabi iyo na an nagtukaw bilang acting vice mayor asin presiding officer sagcod na nagkaigwa na nin quorum sa premiro niyang pag-preside kan sesyon.\nMagiging regular na an transaksyon sa cuarta sa saindang depository bank asin pagpadalagan kan lokal na gobierno kasunod kan aksyon kan DILG na patukawon si Bise Alcalde Ronaldo Franco bilang acting mayor.\nNaparalisar an transaksyon sa LGU huli ta nagsasayuma pang maghelig sa puesto si elihidong alcalde Gemino Imperial apesar kan orden kan DILG na bako na siya an pigrereconecer na jefe ejecutivo.\nAlagad dawa naging matagas si Imperial na dai maghale sa puesto mayo na siyang magiginibo kasunod kan direktiva ni DILG Secretary Eduardo Año na si Franco iyo na an designadong acting mayor.\nSi Imperial, apesar na igwa nang perpetual disqualification na magpugol nin ano man na posisyon sa gobierno base sa desisyon kan Ombudsman nagpadagos magcandidato asin nanggana sa nakaaging midterm elections alagad pinahale siya kan DILG huli kan desisyon kan corte.\nAn pinapahaling alcalde, igwa pang pendienteng motion for reconsideration sa Corte Suprema.


Designadong Acting VM nagsayuma kan puesto\nNagsayumang mag-asumir sa puesto si topnotcher Councilor Josefa Pabi bilang immediate successor na magtukaw acting vice mayor karibay ni bise alcalde Ronaldo Franco na designadong kan Department of Interior and Local Government bilang acting mayor karibay kan discalificadong Alcalde Gemino Imperial kan Pamplona, Camarines Sur.\nSi Acting Mayor Franco nagsabi na nag-informar sa saiya si Consejal Pabi na dai maasumir sa puesto bilang acting vice mayor na kaipuhan niya munang aramon an opisyal na kasugoan kan DILG mientras na igwang pendienteng motion for reconsideration sa corte si Imperial.\nSa sesyon regular kan Martes, Hulyo 16 si Pabi dai nag-atendir sa sesyon mantang duda siya sa pagtukaw bilang acting vice mayor. Dai man nag-atendir si mayoriang miembros kan sangguniang sagcod na dai nagkaigwa nin quorum.\nApektado na an transaksyon sa lokal na gobierno huli ta kaipuhan kan acting mayor an awtorisasyon hale sa SB na puede na siyang magpirma sa tsikie asin sa mga pag-withdraw nin cuarta para sa pansueldo sa empleados.\nSa kawaran nin quorum an piglalaoman niyang awtorisasyon nagpalyar mientras na kaipuhan pa ini nganing mayong cuestion sa saindang depository bank.\nAn orden kan DILG hale ki Secretarya Eduardo Año na pig-implementar sana kan ahencia digdi sa Camarines Sur nganing midbidon na an acting mayor huli ta dai na tinututogan si Imperial na magpadagos sa puesto kasunod kan naenot na desisyon kan Ombudsman na perpetual disqualification sa pagpugol nin ano man na puesto sa gobierno.\nAn caso kan elihidong alcalde huli sa pagpa-arkila niya sa sarong negosyante sa hababang bayad sa heavy equipment kan LGU na nagbabalga sa saindang ordinansa lokal.\nSinabi kan DILG na totoo na gana sa pirilian kan Mayo 13, 2019 si Imperial asin nag-take oath siya bilang elihidong alcalde alagad an saiyang caso sa desisyon kan Ombudsman dai man nagbabago kaya ngani pig-implementar kan ahencia na patukawon si Franco bilang acting mayor.\nApesar na pinatukaw na kan DILG an acting mayor, alagad si Imperial habo pang maghale sa opisina kan alcade. An nangyayari sa ngonian si Franco nag-oopisina sa Sangguniang Bayan asin hagad niya an cooperasyon kan mga empleados kan LGU sa pagpadalagan kan LGU.\nAn dahilan na igwa pa siyang pendienteng motion for reconsideration sa Suprema alagad an sabi kan acting mayor an desisyon kan Corte de Apelasyon na ‘’final and executory’ na an desisyon kan Ombudsman.\nAn acting mayor iyo na an reconesido kan mga department head asin empleados kan lokal na gobierno asin kan Sangguniang Bayan.\nKan nakaaging eleksyon dinaog ni Imperial nin 300 na boto si dating Alcalde Ace Cruz.\nAn certifico de candidatura ni Imperial sa Commission on Election pigcuestion ni Cruz alagad pigbasura. (dpa)


Kun Paano Mo Makakayanan—Nakakarangang mga Teksto sa Bibliya\nDakulon kitang makukuang sadol dapit diyan. Pero, bako gabos nakakatabang. Halimbawa, an iba puwedeng sabihan ka na dai maghibi o dai ipahiling an namamatian mo. Mantang an iba sasabihan ka na mas marahay na iluwas mo iyan. Mas timbang an sadol diyan kan Bibliya, na sinusuportaran kan modernong mga pagsiyasat.\nSa nagkapirang kultura, nakakabawas daa sa pagkalalaki an paghibi. Pero dapat daw talagang ikasupog an paghibi, lalo na kun nasa publiko? Uyon sa mga eksperto normal sanang maghibi pag nagmumundo. Asin pag-abot nin panahon, puwedeng makatabang iyan na malingawan mo an nangyari dawa pa makulugon iyan. Pero, puwedeng mas makaraot ngani imbes na makatabang kun pupugulan ta an pagmundo. Dai sinusuportaran kan Bibliya an sinasabi kan iba na sala o nakakabawas sa pagkalalaki an paghibi huli sa kamunduan. Halimbawa kaiyan si Jesus. Kan magadan an padangat niyang amigong si Lazaro, naghibi siya sa atubangan kan mga tawo, dawa ngani may kapangyarihan siya na bumuhay nin gadan!—Juan 11:33-35.\nSa parati, normal sana na makamati nin anggot an tawong nagmumundo, lalo na kun an pagkagadan biglaan asin dai inaasahan. Dakul an dahilan na puwedeng maanggot an sarong nagadanan, halimbawa huli sa dai pinag-isipan asin mayong basehan na mga sinasabi nin sarong respetadong tawo. “Katorse anyos pa sana ako kan magadan si Papa,” an sabi ni Mike na taga South Africa. “Sa lubong, sinabi kan sarong ministrong Anglicano na kaipuhan nin Diyos an mabubuot na tawo, kaya kinukua niya sinda nin mas amay. * Naanggot ako ta kaipuhan ming maray si Papa. Ngunyan, 63 na taon na an nakaagi pero makulog pa man giraray.”\nPaano kun nakokonsiyensiya ka sa nangyari? Lalo na kun biglaan an pagkagadan, tibaad pauruutro mong isipon, ‘Dai kutana siya nagadan kun arog kaini o arog kaiyan an ginibo ko.’ O tibaad nagkaargumento kamo bago siya nagadan. Puwedeng mas lalo ining makapakonsiyensiya saimo.\nKun parati kang nakokonsiyensiya o naaanggot huli sa nangyari, dai mo iyan pagsadirihon. Mas marahay kun isasabi mo iyan sa amigo mo na madangog asin mapakusog kan buot mo na natural sana an namamatian mo. Ipinapagirumdom kan Bibliya: ‘Sa gabos na panahon namumuot an katuod, asin an tugang namundag [sa panahon nin] kahaditan.’—Talinhaga 17:17.\nAn pinakamarahay na puwedeng magin Katuod nin nagadanan iyo an satong Kaglalang, an Diyos na Jehova. Sabihon mo saiya an nasa buot mo paagi sa pamibi huli ta ‘siya may pagmakulog saimo.’ (1 Pedro 5:7) Saro pa, nanunuga siya na an gabos na minagibo kaiyan magiginhawahan an isip asin puso kan “katuninungan nin Diyos na nakakalabi sa gabos na pakasabot.” (Filipos 4:6, 7, NW) Tugutan mo man an Diyos na tabangan kang maka-recover paagi sa saiyang nakakarangang Tataramon, an Bibliya. Magkaigwa nin lista nin nakakarangang mga teksto. (Hilingon an kahon.) Puwede mo pa nganing tuumon an pira sa mga iyan. Makakatabang sa saimo an paghurop-hurop sa mga iyan lalo na kun nagsosolo ka asin dai napapaturog sa banggi.—Isaias 57:15.\nDai pa sana nahahaloy, nagadan sa kanser an agom kan 40 anyos na si Jack. Sinabi niya na kun minsan nakakamati siya nin grabeng kapungawan. Pero nakatabang saiya an pamibi. “Pag namimibi ako ki Jehova,” an sabi niya, “namamati kong dai ako nagsosolo. Minsan napapagmata ako nin matanga asin dai na napapaturog giraray. Pagkatapos kong mabasa asin mahurop-hurop an nakakarangang mga teksto sa Bibliya saka maipamibi an nasa buot ko, nakakamati ako nin katrangkiluhan saka katuninungan nin isip asin puso, dai na ako napupurisaw kaya napapaturog na ako.”\nNagadan sa hilang an ina kan hoben na si Vanessa. Nakatabang man saiya an pamibi. “Sa panahon na nasasakitan akong marhay,” an sabi niya, “aapudon ko sana an pangaran nin Diyos tapos maparahibi ako. Dinadangog ni Jehova an mga pamibi ko asin pirmi niyang itinatao an kusog na kaipuhan ko.”\nPara sa mga nagadanan na nasasakitan na makayanan an kamunduan, sinasadol sinda kan mga counselor na magboluntaryo sa pagtabang sa iba asin sa komunidad. Makakapaugma iyan sa sainda asin makakabawas kan kamunduan ninda. (Guibo 20:35) Napatunayan na kan dakul na Kristiyanong nagadanan nin mahal sa buhay na an pagtabang sa iba nagtatao nin dakulang karangahan.—2 Corinto 1:3, 4.\n^ par. 5 Bako ining katukduan kan Bibliya. Sinasabi kan Bibliya an tulong dahilan kun taano ta nagagadan an tawo.—Parahulit 9:11; Juan 8:44; Roma 5:12.\nNAKAKARANGANG MGA TEKSTO\nNamamatian nin Diyos an kulog na namamatian mo.—Salmo 55:22; 1 Pedro 5:7.\nMapasensiyang dinadangog nin Diyos an mga pamibi kan saiyang mga lingkod.—Salmo 86:5; 1 Tesalonica 5:17.\nGinigirumdom nin Diyos an mga nagadan.—Job 14:13-15.\nNanunuga an Diyos na bubuhayon niya an mga gadan.—Isaias 26:19; Juan 5:28, 29.\nKun minsan dai naririsa dawa kan dayupot na mga amigo an importanteng pangangaipo kan mga nagmumundo.\nHapot Hali sa mga Parabasa—Setyembre 2013